title: Lea Ignatius

text: Lea Ignatius, s. Jännes (26. lokakuuta 1913 Helsinki – 27. kesäkuuta 1990 Lohja) oli suomalainen taidegraafikko.


title: Lea Ignatius

text: Ignatius opiskeli piirustusta ja taidehistoriaa Helsingin yliopistossa sekä Taideteollisuuskeskuskoulussa 1930-luvulla. Hän tuli tunnetuksi etevänä piirtäjänä ja muotokuvamaalarina. Ensimmäisen yksityisnäyttelynsä hän piti Helsingissä Strindbergin Taidesalongissa syksyllä 1948. Taidegrafiikkaa hän opiskeli 1960-luvun lopulla Salzburgissa Itävallassa ja 1970-luvulla Pariisissa., ja nousi Suomen eturivin taidegraafikkojen joukkoon. Ignatiuksen teoksia on useiden suomalaisten ja ulkomaisten taidemuseoiden kokoelmissa.. Valtion taiteilijaeläke hänelle myönnettiin 1979.


title: Lea Ignatius

text: Ignatius oli avioliitossa dipl.ins. Reino Ignatiuksen (1913–2001) kanssa. Heidän esikoistyttärensä on taidegraafikko Elina Luukanen (s. 1941). Hänen vanhempansa olivat Maataloustuottajain Keskusliiton (MTK) pitkäaikainen puheenjohtaja Juho Jännes (aiemmin Genetz, 1880–1964) ja Suomen Sotilaskotiliiton puheenjohtajana toiminut Toini Jännes (s. Liljeström, 1884–1942).


title: Seututie 576

text: Seututie 576 on seututie Pohjois-Savossa. Se alkaa valtatie 5:n risteyksestä Siilinjärveltä, ja päättyy Lapinlahden Varpaisjärvelle.


title: John Whitehurst

text: John Whitehurst (1713-1788) oli englantilainen tiedemies ja Lunar societyn vaikutusvaltainen jäsen. Hän tutki geologiaa, fysiikkaa ja tähtitiedettä ja edisti tiedettä myös järjestämällä julkisia luentoja ja tiedemiesten kohtaamisia sekä Derbyssä, jossa hän työskenteli 40 vuoden ajan, että vanhojen päiviensä kodissaan Lontoossa.


title: John Whitehurst

text: Whitehurst jätti koulun varhain ja opiskeli isänsä opissa kellosepäksi. Isä oli itsekin tiedonhaluinen mies ja rohkaisi poikaansa ottamaan asioista selvää, esimerkiksi matkustamalla Irlantiin tutustumaan erikoiseen kellorakenteeseen, josta oli kuultu Englannissa vain huhuja. Vuonna 1736 nuorempi Whitehurst avasi oman liikkeen Derbyssä. Hän sai rakentaa kaupungintalon tornikellon ja rakenteli myös lämpömittareita, ilmapuntareita ja muita tieteellisiä mittalaitteita. Hän kiinnostui vesivoiman hyödyntämisestä, ja pian hänen neuvojaan kysyttiin jokaisessa Derbyshiren ja lähialueiden hankkeessa, joka koski mekaniikkaa, pneumatiikkaa tai hydrauliikkaa. Whitehurstin perheestä tuli tunnettuja mekaniikan asiantuntijoita. John Whitehurstin muutettua Lontooseen hänen veljenpoikansa jatkoi kellosepänliikettä nimellä "Whitehurst and Son. Messrs". Whitehurstin liikkeen valmistamia kelloja vuosilta 1713–1788 on edelleen toimintakunnossa. Näkyvin niistä on nimellä "Great Tom" kutsuttu tornikello St Paulin katedraalissa.


title: John Whitehurst

text: Whitehurst oli kiinnostunut kotiseudustaan Peak Districtin pohjoisosasta ja teki löytöretkiä sen luoliin ja kaivoksiin yksin ja yhdessä Josiah Wedgewoodin ja Erasmus Darwinin kanssa. Hän alkoi muokata omia teorioitaan kallioperän synnystä ja rakenteesta. Keskustelut Benjamin Franklinin kanssa rohkaisivat Whitehurstia julkaisemaan ajatuksensa kirjana. Whitehurstista tuli Darwinin perustaman Lunar societyn vanhin jäsen. Hänen kaksiosainen geologiaa käsittelevä teoksensa "‘Inquiry into the Original State and Formation of the Earth’" muodostui yhdeksi stratigrafian perusteoksista ja innoitti monia myöhempiä tutkijoita, kuten White Watsonia.


title: John Whitehurst

text: Vuonna 1775 Whitehurst nimitettiin yllättäin kansallisen rahapajan uuden kultakolikkosarjan vakausten tarkastajaksi. Hän muutti Lontooseen, missä hänen kodistaan tuli tiedemiesten kohtauspaikka. Whitehurst pääsi Royal Societyn jäseneksi vuonna 1779. Vuonna 1783 hän matkusti Irlantiin tutkimaan Giant's Causewayn vulkaanista alkuperää ja käytti havaintojaan hyväkseen geologian kirjansa toisessa laitoksessa. Vuoden 1787 tutkielmassaan "An Attempt towards obtaining invariable Measures of Length, Capacity, and Weight, from the Mensuration of Time" hän tarkasteli maapallon muotoa mittaamalla eroja paikallisessa painovoimakentässä. Tätä varten hän rakensi raskaita heilureita eri paikkoihin, mittasi tarkkaan niiden liikettäja värähtelyaikoja ja vertasi tuloksia teoreettisiin arvoihin, jotka oli saatu olettamalla maapallo pallon muotoiseksi.


title: John Whitehurst

text: Taiteilija Joseph Wright ja Whitehurst olivat pitkään ystäviä, ja Whitehusrst asui Wrightin vanhempien naapurina. Wright oli erityisen innostunut Whitehurstin tutkielmasta "Inquiry into the Original State and Formation of the Earth" ja siitä miten siinä maailman luominen ja tulivuoret on liitetty yhteen. Kun Wright Italian-matkallaan näki Vesuviuksen purkautuvan, hän kirjoitti veljelleen: "Olisipa Whitehurst täällä." Molemmat miehet olivat kiinnostuneita newotonilaisesta fysiikasta ja taivaankappaleiden liikkeistä, ja Whitehurst vaikutti Wrightin mestariteoksen "Filosofi luennoi telluuriosta" syntyyn. Whitehurst järjesti James Fergusonin yleisöluennon, johon Wright osallistui. Teoksen keskeisessä hahmossa onkin nähty piirteitä nuoresta Whitehurstista. Wright maalasi myös useita varsinaisia muotokuvia Whitehurstista. Yksi niistä on Derbyn kaupunginmuseossa. Sen taustalla näkyy tulivuori.


title: Tätä on teologia

text: Tätä on teologia () on Alister McGrathin vuonna 2010 ilmestynyt kirjoituskokoelma, jossa hän käsittelee kristillistä teologiaa ja ateismia. Teos ilmestyi suomeksi vuonna 2011 Kirjapajan kustantamana.


title: Linda Ulvaeus

text: Linda Elin Ulvaeus (s. 23. helmikuuta 1973 Vallentuna, Ruotsi) on ruotsalainen näyttelijä. Hänen vanhempansa ovat ABBA-yhtyeen jäsenet Agnetha Fältskog ja Björn Ulvaeus.


title: Linda Ulvaeus

text: Ulvaeus opiskeli teatterikorkeakoulussa vuosina 1999–2003. Hän on levyttänyt äitinsä Agnethan kanssa joululaululevyn Nu tändas tusen juleljus. Hän on laulanut kappaleessa "When You Walk In The Room" äitinsä taustalla levyllä My Colouring Book.


title: Linda Ulvaeus

text: Ulvaeus on naimisissa ja hänellä on kolme lasta.


title: Kunnallislehti Paimio-Sauvo-Kaarina

text: Kunnallislehti Paimio-Sauvo-Kaarina on Paimion, Sauvon ja Kaarinan kattava, tiistaisin ja perjantaisin ilmestyvä paikallislehti.


title: Kunnallislehti Paimio-Sauvo-Kaarina

text: Lehden perusti Kaarlo Valfrid Alavuo. Lehti ilmestyi ensimmäisen kerran 29. toukokuuta 1916 Paimion Kuulutukset -nimellä, jolloin lehti kattoi Paimion. Vuoden 1919 alusta lehti kattoi myös Sauvon, ja saman vuoden lopusta Karunan. Huhtikuussa 1920 lehteen tuli myös vakituinen Piikkiön osasto. 1920-luvulla lehti alkoi kattaa myös viisi muuta kuntaa, mutta lehti luopui niistä 1920-luvun loppupuolella.


title: Kunnallislehti Paimio-Sauvo-Kaarina

text: Kaarlo Alavuo kuoli vuonna 1973 oltuaan 57 vuotta lehden päätoimittajana ja toimitusjohtajana.


title: Kunnallislehti Paimio-Sauvo-Kaarina

text: Lehti kattoi Paimion, Sauvon ja Piikkiön vuoden 2009 alkuun, jolloin Piikkiö liittyi Kaarinaan, mistä lähtien lehti on kattanut Paimion, Sauvon ja Kaarinan.


title: Mallorcandoggi

text: Mallorcandoggi (mallorquiniksi "Ca de bou", espanjaksi "Perro de presa mallorquin") on espanjalainen koirarotu, joka nimensä mukaisesti on kotoisin Mallorcalta.


title: Mallorcandoggi

text: Mallorcandoggi on tyypillinen keskikokoinen molossikoira, jolla on voimakas ja jonkin verran pitkänomainen rakenne. Kallon koko riippuu sukupuolesta: sen ympärysmitta on selkeästi suurempi uroksilla kuin nartuilla. Karvapeite voi olla hiekanruskea (fawn), punainen, juovikas (brindle) tai musta. Musta maski sallitaan, ja myös valkoiset merkit rinnassa, naamassa ja raajoissa hyväksytään niin kauan kuin ne eivät kata yli 30 % karvapeitteestä. Lisäksi fawneilla ja punaisilla koirilla on usein perusväriä vaaleampi "kasvonaamio". Tumma brindle on kaikkein toivotuin väri ja toiseksi toivotuin punainen, minkä jälkeen tulee fawn. Tästä huolimatta fawnit ja punaiset koirat ovat brindlejä yleisempiä. Keskimääräinen säkäkorkeus on 56 cm, urosten sallittu vaihtelu on 55–58 cm ja narttujen 52–55 cm. Keskimääräinen paino on 36 kg, urokset voivat olla 35–38-kiloisia ja nartut 30–34-kiloisia.


title: Mallorcandoggi

text: Rotu jalostettiin vahvaksi ja sitkeäksi, ja nämä ovatkin sen keskeisimmät luonteenpiirteet: haasteen edessä se ei peräänny. Vaikka se kunnioittaa perhettään lapsia myöten, se tarvitsee omistajan joka osaa tarjota sille oikeanlaisen koulutuksen, sen kanssa pitää olla varovainen muiden eläinten seurassa ja se tulee sosiaalistaa pentuiästä aikuisuuteen.


title: Mallorcandoggi

text: Se on älykäs koira joka vaatii omistajaltaan ymmärrystä ja taitoa käsitellä sitä. Koska se on jalostettu kohtaamaan lähes minkä tahansa haasteen, kovien otteiden käyttäminen tuottaa vain harmia koulutuksessa ja voi tehdä koirasta vaarallisen. Sen sijaan omistajan tulee työskennellä mallorcandogginsa kanssa pentuiästä lähtien kouluttaen sen tottelemaan ja käyttäytymään niin positiivisella tavalla kuin mahdollista, kuitenkin korjaten epähalutun käytöksen heti alusta lähtien.


title: Mallorcandoggi

text: Rotu vaatii muutaman pitkän lenkin päivässä pysyäkseen fyysisessä ja henkisessä tasapainossa. On välttämätöntä sosiaalistaa ja totuttaa se pennusta lähtien ympäristöönsä jotta se ei kookkaampana ole uhkaksi toisille. Tottelevaisuuskoulutukseen ja -kisoihin osallistuminen on hyvä tapa työskennellä mallorcandoggin kanssa.


title: Mallorcandoggi

text:
Vuonna 1232 Aragonian kuningas karkotti maurit Baleaareilta. Espanjalaiset toivat saarille niin kutsutun "iberianmastiffin", jonka nykymuodossaan on väitetty olevan espanjanmastiffi, pyreneittenmastiffi tai espanjandoggi. Jopa jotkut mallorcanpaimenkoiran kasvattajat väittävät koirien jotka kuningas James I toi mukanaan edustaneen heidän rotuaan.
Ensimmäinen kirjattu maininta espanjalaisesta doggista on vuodelta 1350 Kastilian kuningas Alfonso XI:n teoksessa "Book of Hunting". Mallorcanpaimenkoiran kehittyminen saarella on ajoitettu 16. tai 17. vuosisadalle. Ranskalaisessa käännöksessä iberianmastiffia kutsutaan nimellä "iberican perro de presa", mikä viittaa "presa"-tyyppisiin eli kiinnipitäviin koiriin. Sitä käytetään yleisimmin kanariandoggista, mutta sillä voidaan kutsua mitä tahansa pelotonta molossikoiraa olipa se sitten mastiffi tai doggi.


title: Mallorcandoggi

text: Mastiffit, doggit ja kookkaat paimenkoirat ovat saattaneet eksyä Mallorcalle kaupankäynnin ja uudisasukkaiksi muuttaneiden aristokraattien mukana. He esimerkiksi kunnioittivat suuresti espanjandoggia, jota käytettiin 14. vuosisadalla yleisesti villisian ja muiden villieläinten metsästykseen. Niin mastiffeja, doggeja kuin paimenkoirakin luultavasti risteytettiin useina eri aikoina tiettyihin tarkoituksiin.


title: Mallorcandoggi

text: Vuonna 1713 englantilaiset valloittivat Baleaarit Utrechtin sopimuksen myötä, jolloin mallorcandoggi luultavasti kehittyi omaksi rodukseen. "Ca de Bou" tarkoittaa katalaanin kielellä härkäkoiraa, mikä viittaa rodun käyttötarkoitukseen häränpurijana. Härkätaistelut koirien kanssa alkoivat englantilaisten tuotua perinteen saarille.


title: Mallorcandoggi

text: Yleinen luulo on että englantilaiset toivat mukanaan bulldoggeja ja risteyttivät niitä paikallisten vartio-, metsästys- ja paimenkoirien kanssa, jotka saattoivat olla tulosta espanjandoggin, mallorcanpaimenkoiran ja iberianmastiffin välisistä risteytyksistä. Toinen teoria viittaa siihen että mallorcalaiset kauppiaat toivat mukaansa Englantiin ottamiaan "espanjanbulldoggeja" eli "perro de toro"ja (espanjandoggia raskaampi ja matalampi rotu) takaisin saarelle palatessaan.


title: Mallorcandoggi

text: Englanninbulldoggin alkuperä on epävarma ja ensimmäinen maininta siitä Englannissa on vuodelta 1632. Jotkut uskovatkin että sen kantarotu on kotoisin Espanjasta, ja MB Wynn mainitsee kirjassaan "Mastiffin historia" vuodelta 1886: "on esitetty ilman mitään tarkempia todisteita että espanjanbulldoggi olisi alun perin tuotu Englannista, mutta väittämän totuus on kaukana varmasta, ja joitain huomattavimmista espanjanbulldoggeista joita on tänne tuotu tutkineena olen tullut siihen johtopäätökseen että vaikka espanjanbulldoggi on tai oli aidon "pugnaces"-rodun jälkeläinen, se silti eroaa merkittävästi nykyisestä (19. vuosisadan) brittiläisestä bulldoggista, enemmän piirteiltään kuin kookkaammalta kooltaan.


title: Mallorcandoggi

text: Englantiin 19. vuosisadan lopulla tuodut espanjanbulldoggit painoivat kaikki noin 40 kilogrammaa, suunnilleen saman verran kuin mallorcandoggi. Rotumääritelmässä sanotaan että englantilaiset etsivät rotua joka sopisi hyvin härkätaisteluihin. He saattoivat olla tietoisia siitä että heidän omat bulldogginsa eivät olleet sopeutuneet kuumuuteen. Siihen asti ei luultavasti ollut syytä jalostaa matalia koiria mutta härkätaistelussa siitä oli hyötyä.


title: Mallorcandoggi

text: Tämän vuoksi espanjanbulldoggi risteytettiin mallorcanpaimenkoiran kanssa jotta se kykenisi sietämään Mallorcan helteitä härkätaistelun aikana. Siihen aikaan mallorcanpaimenkoira muistutti kuitenkin enemmän doggeja ja muita molossikoiria: sillä oli kookas, voimakas runko, vahva kaula ja tiivis mastiffimainen luusto. Se oli myös nykyistä pienikokoisempi.


title: Mallorcandoggi

text: Englantilaisten lähdettyä saarilta vuonna 1803 mallorcalaiset alkoivat käyttää koiria vartiointiin, metsästykseen ja härän paikoillaan pitelemiseen ennen kuin teurastaja ennätti paikalle.


title: Mallorcandoggi

text: Mallorcandoggin ulkonäkö ja rotutyyppi kehittyi luultavasti 19. vuosisadalla. Ranskassa oli tuohon aikaan bordeauxindoggista kolme eri muotoa: pariisilainen mastiffityyppi, bordeauxlainen bullmastiffi- tai doggityyppi ja toulouselainen pitkäkuonoisempi espanjanbulldoggityyppi. Jotkut uskovat jälkimmäisen olleen täysin sama rotu kuin espanjanbulldoggi, mitä tuki mm. kaupungin läheinen sijainti Espanjaan nähden.


title: Mallorcandoggi

text: Samaan aikaan Espanjassa oli erityyppisiä presa-koiria: espanjandoggi, espanjanbulldoggi, matalaraajainen "perro de tierra" ja kanariandoggi. Mallorcalla kehittyi mallorcandoggi ilmaston ja monien eri käyttötarkoisten, härkätaistelu mukaan lukien, myötä. Koirataistelut kiellettiin Espanjassa vasta vuonna 1940.


title: Mallorcandoggi

text: Ensimmäinen kirjallinen maininta mallorcandoggista vuodelta 1907 osoittaa että rotu oli erittäin tunnettu vielä 19. vuosisadalla. Samalta vuodelta peräisin olevassa kuvassa esiintynyt koira muistutti melko paljon staffordshirenbullterrieriä sillä erotuksella että oli tätä korkearaajaisempi. Vuoteen 1923 mennessä rotu oli rekisteröity espanjalaiseen kantakirjaan ja vuosina 1928-1929 joitain yksilöitä osallistui ensimmäisen kerran koiranäyttelyyn Barcelonassa.


title: Mallorcandoggi

text: Vuonna 1946 kirjoitettiin rotumääritelmä, jota FCI ei kuitenkaan hyväksynyt ennen vuotta 1964. Toisen maailmansodan jälkeen mallorcandoggi kuoli lähes sukupuuttoon, ja muutama jäljelle jäänyt yksilö risteytettiin mallorcanpaimenkoiran, englanninbulldoggin ja mahdollisesti espanjanbulldoggin kanssa.


title: Mallorcandoggi

text: Vuonna 1964 jäljellä ei ollut enää puhdasrotuisia yksilöitä, ja ulkomaalaisten rotujen kuten saksanpaimenkoiran, tanskandoggin ja rottweilerin suosio vain pahensi tilannetta. Rotu kuitenkin elvytettiin uudelleen 1980-luvulla kannasta jota oli jälleen risteytetty mallorcanpaimenkoiran kanssa. Tämä johtui siitä että mallorcalaiset asettivat työominaisuudet ulkonäön ja rotupuhtauden edelle. Kyseisistä risteytyspentueista he valitsivat enemmän mallorcandoggia muistuttavat mukaan mallorcandoggin jalostukseen ja elvytykseen.


title: Mallorcandoggi

text: 1990-luvulla myös muissa maissa kiinnostuttiin rodusta, ja se saavutti suosion Puolassa ja Venäjällä. Pelkästään Moskovassa väitetään olevan yli 2000 mallorcandoggia, kun koko Espanjassa niitä on vain noin 250. Puerto Ricossa rotua arvostetaan suuresti sen alkuperäisessä käyttötarkoituksessa maatiloilla. Myös Ranskassa, Alankomaissa, Tanskassa, Suomessa ja Ruotsissa on kasvattajia, mutta vain vähän ja rotu on maailmalla melko tuntematon. Ensimmäinen mallorcandoggi vietiin Britanniaan Ranskasta vuonna 2001.


title: Mallorcandoggi

text: Nykyisin kiinnostus rotua kohtaan on suurempaa internetin mahdollistaman tiedonvälityksen ansiosta. Kuitenkin nousevalla suosiolla on myös mahdollisia haittapuolia, kuten risteyttäminen muiden rotujen kanssa kun kasvattajat yrittävät vastata kasvavaan kysyntään.


title: Mallorcandoggi

text: Vuonna 2001 Suomessa rekisteröitiin ensimmäinen mallorcandoggi, maaliskuussa 2000 Mallorcan saarilla syntynyt leonado narttu Janis-Joplin de Almallutx. Se kuitenkin kuoli jo vajaan kahden vuoden iässä immunologiseen sairauteen, joten siitä ei vielä tullut perustaa jalostuspohjalle. Vuosien 2002-2003 vaihteessa samaisesta Mallorcalaisesta kasvattajalta tuotiin leonado -värinen uros Lat-Sao de Almallutx, josta myöhemmin tuli yksi menestyneimmistä suomalaisista rodunedustajista. Edelleen samalta kasvattajalta tuotu narttu Rapa-Nui de Almallutx rekisteröitiin pari vuotta myöhemmin, ja Suomen ensimmäinen pentue syntyi 9. heinäkuuta 2006 näille kahdelle rodun alkuperäiselle mallorcalaiselle edustajalle. Kaikki Suomeen tuodut viisi ensimmäistä koiraa olivat peräisin joko Mallorcalta tai manner-Espanjasta.


title: Mallorcandoggi

text: Lokakuussa 2007 syntyi Suomen toinen pentue Rapa-Nui de Almallutxille ja Venäjältä tuodulle fawnille Zvezda Askony Alaro del Tanzherille. Viimeksi mainittu edusti täysin uusia itäeurooppalaisia sukulinjoja verrattuna aiempiin suomalaisiin koiriin, jotka olivat kaikki vahvasti Flora de Almallutxiin linjattuja. Yhdistelmä myös periytti leonadon lisäksi myös valko-ruskeaa ja valkoista mustalla merkillä. Suomessa syntyneistä koirista tähän mennessä menestynein on ollut leonado Suomen muotovalio Borde Bou'n Reveltosa Sor ensimmäisestä pentueesta.


title: Mallorcandoggi

text: Näiden kahden pentueen jälkeen kasvatustoiminta kuitenkin hiipui, eikä vuoteen 2013 mennessä uusia pentueita ole enää syntynyt. Myöskään yhtään uutta tuontikoiraa ei rekisteröity vuosien 2008-2011 aikana, ja rodun tulevaisuus Suomessa näytti jo epävarmalta. Tuona aikana Kouloon tosin tuotiin puolaista linjaa oleva uros, jota ei ole rekisteröity Suomeen. Viimein vuonna 2012 rekisteröitiin kaksi uutta fawnia Venäjän tuontinarttua, Lunnay Sonata Kristel Nobbi ja Lilu Disney, joista ensiksi mainittu on ehtinyt jo saavuttaa Voittaja 2012-, Juniorivoittaja 2012- ja Helsinki Junior Winner 2012 -tittelit. Molemmat koirat ovat osittain venäläisistä ja osittain puolalaisista linjoista, joten ne edustavat eri sukulinjoja kuin 2000-luvun alussa.


title: Mallorcandoggi

text: Mallorcandoggin suurin terveysriski on lonkkaniveldysplasia, mutta yhtäkään Suomessa rekisteröidyistä koirista ei kuvattu ennen vuosia 2011-2013 siten, että tulokset olisivat tulleet Kennelliiton viralliseen Koira.netiin. Ensimmäiseet koirat on kuitenkin epävirallisesti kuvattu: ensimmäisen pentueen kuvatuilla nartulla ja uroksella oli A/B lonkat ja 0/0 kyynärät. Tuoreemmista, vuosien 2011-2013 virallisesti kuvatuista tuonneista toisella oli D- ja toisella E-lonkat.


title: Mallorcandoggi

text: Koska rotu piti elvyttää pienestä jäljellä olleesta kannasta, se on melko sisäsiittoinen, ja tämä myös kasvattaa riskiä lonkkaniveldysplasiaan. Esimerkiksi ensimmäisen Suomeen tuodun koiran sukusiitosprosentti oli neljän sukupolven mukaan 25 %, koska sen molempina isoisinä oli Bajasaun de Almallutx, ja sen emä Flora de Almallutx oli lisäksi emä-poika-risteytyksen (Bajasaun de Almallutx ja Pandora) tulos ja Flora de Almallutxin isä Bajasaun de Almallutx isä-tytär-risteytyksen (Chimo ja Pandora) tulos. Ensimmäisen Suomessa jalostukseen käytetyn uroksen emä oli niin ikään Flora de Almallutx. Ensimmäisen Suomessa jalostukseen käytetty narttu oli tulos isoäiti-pojanpoika-risteytyksestä (K2 de Almallutx ja Flora de Almallutx) ja sen emä oli jälleen Flora de Almallutx, sukusiitosprosentiksi tullen edellä mainittujen sekä muutaman muun koiran kautta yhteensä neljän sukupolven mukaan 32,03% ja viiden sukupolven mukaan 34,38% (jolloin sukutaulun koirista tiedossa ainoastaan 48 %).


title: Mallorcandoggi

text: Myös ensimmäisellä suomalaisella pentueella oli molempina isoäiteinään Flora de Almallutx, minkä lisäksi kyseinen koira on vielä pentueen emän isän isän emä. Toisen pentueen isä oli kuitenkin erittäin erisukuisista linjoista, minkä vuoksi toisen pentueen mahdollinen sukusiitos rasite tuli ainoastaan emän puolelta (joka oli sama koira kuin ensimmäisessäkin pentueessa), ja Suomeen saatiin tämän itäeurooppalaisen linjan kautta uutta verta. Pitää ottaa huomioon ulkosiitoisuus, joka ei ollut tässä tapauksessa riskitön.


title: Tom Ince

text: Thomas ”Tom” Ince (s. 30. tammikuuta 1992 Stockport, Englanti) on englantilainen jalkapalloilija, pelipaikaltaan hyökkäävä keskikenttäpelaaja tai vasen laitalinkki. Hän edustaa Englannin Valioliigan Hull Cityä.


title: Karvakamut 2

text: Karvakamut 2 () on vuonna 2008 julkaistu yhdysvaltalainen animaatioelokuva. Elokuva on jatko-osa menestyselokuvalle "Karvakamut" (2006).


title: Jack Robinson

text: Jack Robinson (s. 1. syyskuuta 1993 Warrington, Englanti) on englantilainen jalkapalloilija, pelipaikaltaan vasen puolustaja. Hän on edustanut useita englantilaisseuroja, kuten Englannin Valioliigan Liverpoolia. Kaudeksi 2018–2019 hän siirtyi Nottingham Forestin joukkueeseen.


title: David Amoo

text: David Oluwaseun Segun Amoo (s. 13. huhtikuuta 1991 Lontoo, Englanti) on englantilainen jalkapalloilija, pelipaikaltaan hyökkääjä. Hän edustaa Englannin kakkosliigan Carlisle Unitedia. Amoon sukujuuret ovat Nigeriassa.


title: Jari Lamminen

text: Jari Lamminen (s. 18. helmikuuta 1985 Noormarkku) on entinen suomalainen jalkapalloilija. Hän oli pelipaikaltaan oikea laitapuolustaja tai keskuspuolustaja.


title: Jari Lamminen

text: Lamminen pelasi Veikkausliigaa FC Jazzissa kaudella 2003 kaksi ja kaudella 2004 15 ottelua. Ensiesiintymisensä pääsarjatasolla hän teki 15. toukokuuta 2003 kotiottelussa FF Jaroa vastaan. Maalinteossa hän onnistui liigassa kerran, 1. heinäkuuta 2004 vierasottelussa Turun Palloseuraa vastaan.


title: Jari Vuorinen

text: Jari Vuorinen (s. 1. elokuuta 1976 Pori) on suomalainen entinen jalkapalloilija. Hän oli pelipaikaltaan puolustaja.


title: Jari Vuorinen

text: Vuorinen pelasi Veikkausliigaa Jazzissa kaudella 2002 13, kaudella 2003 17 ja kaudella 2004 20 ottelua. Ensiesiintymisensä pääsarjatasolla hän teki 2. elokuuta 2002 vierasottelussa MyPa:a vastaan. Maaleja hän ei liigassa tehnyt.


title: Reititystaulu

text: Reititystaulu on reitityksessä käytettävä tietorakenne, joka sisältää listan reiteistä eri kohteisiin tietoverkossa. Reititystaulu sijaitsee reitittimellä tai verkossa olevalla tietokoneella. Reititystaulu sisältää tiedot verkon topologiasta reitittimen ympärillä ja taulun avulla reititin pystyy ohjaamaan lähetettävät datapaketit oikeaan suuntaan kohti määränpäätään.


title: White Watson

text: White Watson (1760-1836) oli englantilainen geologi ja taiteilija. Hän oli alkujaan kivenhakkaaja, joka kiinnostui geologiasta ja stratigrafiasta syvemmin John Whitehurstin vaikutuksesta. Hän laati kollaasimaisia kuvatauluja mineraaleista, joita löytyi Whitehurstin kuvaamista geologisista kerrostumista. Näitä on esillä Derbyn kaupunginmuseossa.


title: White Watson

text:
Watson syntyi lähellä Sheffieldiä. Hänen isänsä oli myllynkivien tekijä Samuel Watson. Erikoisen etunimensä White Watson sai äitinsä tyttönimestä. White Watson lopetti koulun 14-vuotiaana ja meni töihin setänsä Henry Watsonin yritykseen. Sedällä oli Derbyshiren ensimmäinen kivenhiomo, jossa hän työsti marmoria itse kehittämillään vesivoimalla toimivilla koneilla. Henry Watson patentoi koneet vuonna 1751, ja niitä pidettiin yhtenä Teollisen vallankumouksen ilmentymistä ja Peak Districtin ihmeistä. Devonshiren herttua tilasi Watsonilta mustavalkoisen marmorilattian kartanoonsa Chatsworthiin. Devonshirejen ja Watsonin tuttavuus säilyi pitkään, kun Watson haki Derby Philosophical Societyn jäsenyyttä herttuatar Georgina oli hänen suosittelijansa, ja Watsonin pääteos "The Strata of Derbyshire" (1811) on omistettu Devonshiren herttualle. Vuonna 1798 herttuatar tilasi Watsonilta uuden sisutuksen Chatsworthin puutarhassa olevaan luolaan: sen seinät piti päällystää erilaisilla kiteillä ja mineraalinäytteillä. Watson käytti työhän Derbyshiren kivilajeja omista kokoelmistaan.
Watsonilla oli pieni kauppa ja näyttelytila kotikaupungissaan Bakewellissä. Hän valmisti ja myi pienoispatsaita, koriste-esineitä ja kiviupotuksia Ashfordin mustasta marmorista ja muista paikallisista kivilajeista. Näyttelyssä oli esillä myös mineraalinäytteitä, ja siellä vieraili valistusajan tiedemiehiä ja kuuluisuuksia, kuten Josiah Wedgewood ja Joseph Banks. Watsonille kertyi vähitellen huomattava kokoelma geologista kirjallisuutta. Hän tutustui alueen geologiaan myös omien havaintojensa kautta ja haastattelemalla lyijykaivoksissa työskenteleviä miehiä. Hän julkaisi myöhemmin kuvauksia alueen kallioperästä käyttäen omien tutkimustensa lisäksi ainakin kerran myös John Fareyn aineistoa, mikä johti plagiointisyytteisiin.


title: White Watson

text: Watson kehittyi sellaiseksi kasvien asiantuntijaksi että hänet kutsuttiin Linnean Societyn jäseneksi vuonna 1795. Hän kuului myös lyhytikäiseen Mineralogical Societyyn ja moniin muihin tieteellisiin seuroihin. Hänestä kehittyi monien alojen asiantuntija ja hauska seuramies, jota ihmiset mielellään kutsuivat päivällisilleen. Hänen raha-asiansa olivat kuitenkin usein huonolla tolalla, hän joutui lainaamaan rahaa Devonshiren herttualta ja vuonna 1833 hän yritti epätoivoisesti myydä fossiilikokoelmansa välttyäkseen velkavankeudelta.


title: John Mawe

text: John Mawe (1766-1829) oli englantilainen geologi ja mineralogi, joka keräsi kovinäytteitä ympäri maailmaa, perusti niitä esitteleviä näyttelytiloja ja kauppoja ja kirjoitti suosittuja mineraalinharrastajien oppaita.


title: John Mawe

text: Hän syntyi Derbyssä keskiluokkaiseen jauhokauppiaan perheeseen. Vanhemmat kuolivat Johnin ollessa kuusitoistavuotias. Vanhempi veli Samuel peri perheen liikeyritykset, kun taas John sai kiinteistöjä, jotka kuitenkin jäivät hänen holhoojansa hallintaan koska poika oli alaikäinen. Mawe lähti kauppalaivastoon, missä hän kohosi laivan päällystöön asti. Kun Ranskan kanssa puhkesi sota, Mawe jäi maihin.


title: John Mawe

text: Mawe keräsi matkoiltaan kivinäytteitä ja simpukankuoria. Siihen aikaan simpukankuorien keräileminen oli yläluokan suosima harrastus. Vuonna 1794 Mawe meni naimisiin kivikauppiaan tyttären kanssa. Hän työskenteli appensa liikkeessä ja hoiti tämän kauppaa Lontoossa. Hän matkusteli myös ympäri Britanniaa ja keräsi mielenkiintoisia kivinäytteitä kivikaupan kokoelmiin. Vuonna 1802 Mawe julkaisi kirjan Derbyshiren geologiasta. Siihen aikaan heidän kiviliikkeensä mainosti myyvänsä "...yli 20 000 erilaista mineraalinäytettä Britannian laajimmissa valikoimissa".


title: John Mawe

text: Vuonna 1804 Mawe lähti pitkälle tutkimusmatkalle Etelä-Amerikkaan, ja sen yhteydessä hän vietti kaksi vuotta kierrellen Brasilian sisämaassa ja pääsi käymään maan kaivoksissakin. Mawen matka oli vaaroja täynnä. Hän oli päässyt Cadiziin asti kun Espanjan ja Englannin välille puhkesi sota. Hän joutui vankilaan, sairastui ja oli lähellä kuolemaa. Vuonna 1805 hän purjehti Cadizista Montevideoon, ja joutui vankilaan epäiltynä englantilaiseksi vakoilijaksi. Vuonna 1806 kenraali Bereford valloitti Montevideon ja Mawe pääsi jatkamaan matkaansa Brasiliaan. Braisliassa Portugalin kruununperijä, tuleva keisari Pedro I otti hänet hyvin vastaan, päästi Minas Geraisin timanttikaivoksiin ja tutkimaan valtion arkistoja. Palattuaan hän perusti kivinäyttelyt Lontooseen, Cheltenhamiin, Castletoniin ja Matlock Bathiin. Näyttelyiden nimessä esiinytvä sana "kuninkaallinen" ("Royal Mineral Museum in Matlock Bath") liittyy Espanjan kuningashuoneeseen, joka oli valtuuttanut Mawen hankkimaan heidän kokoelmiinsa näytteitä Derbyshiren mineraaleista ja fossiileista. Espanjan kuninkaallisten suosituskirje oli myös avain Brasilian kaivoksiin, joihin pääsy oli muuten eurooppalaisille vaikeaa tai mahdotonta.


title: John Mawe

text: Mawe kirjoitti useita suosittuja yleistajuisia kirjoja geologiasta, mineralogiasta ja simpukankuorista. Teoksesta "Familiar Lessons in Mineralogy and Geology" otettiin 12 painosta vuosina 1812–1830. Vuonna 1812 hän julkaisi kuvauksen matkastaan Brasiliassa, "Travels in the Interior of Brazil," Monet kirjoita ovat James Sowerbyn ja hänen poikiensa kuvittamia. Sowerby teki kivinäytteistä studiossaan maalauksen ja tarkan kuvauksen, kaiversi sen sitten kuparilaatalle, joka painettiin mustalla tai värillisellä musteella kirjan kuvitukseen. Sitten hän ja pojat värittivät jokaisen kirjan kuvat käsin käyttäen alkuperäisiä maalauksia malleinaan.


title: John Mawe

text: Mawe valmisti myös geologisia kerrostumia kuvaavia tauluja kiviupotuksista samaan tapaan kuin White Watson. Osa Derbyn kaupunginmuseossa olevista tauluista on ilmeisesti Mawen valmistamia.


title: Allentonin virtahepo

text: Tutkimuksiin osallistunut H.H. Arnold-Bemrose päätteli, että näiden eläinten luiden löytyminen osoittaa, että Britteinsaarilta on aikoinaan ollut maayhteys Manner-Eurooppaan.


title: Allentonin virtahepo

text: Löytöpaikan on päätelty olleen aikanaan hitaasti virranneen Derwent-joen ja sen sivujokien muodostamaa rehevää suistoaluetta, jossa on riittänyt ravintoa virtahevoille ja muille suurille kasvinsyöjille.


title: Otto H. Meurman

text: Otto H. Meurman (29. tammikuuta 1921 Helsinki – 8. toukokuuta 2011 Helsinki) oli lääkäri ja korva-, nenä- ja kurkkutautiopin professori, joka toi Suomeen 1950-luvulla kuulonparannuksesta uutta tietoa ja uusia menetelmiä ja oli otoskleroosi-kirurgian uranuurtaja Suomessa.


title: Otto H. Meurman

text: Meurmanin vanhemmat olivat professori Yrjö Meurman ja Edit Sigrid Andersson ja puoliso vuodesta 1948 Elsa Margareta Ignatius. Meurman tuli ylioppilaaksi Helsingin suomalaisesta lyseosta 1938 ja valmistui lääketieteen lisensiaatiksi 1947. Tohtoriksi Meurman väitteli 1948. Uransa alkuvaiheessa Meurman toimi muun muassa Kuulonhuoltoliiton, SPR:n ja Muurolan parantolan palveluksessa. Turun yliopiston korva-, nenä- ja kurkkutautiopin professori hänestä tuli 1959. Tässä tehtävässä hän toimi vuoteen 1986 asti, jolloin hän jäi eläkkeelle. Meurman oli yliopiston lääketietellisen tiedekunnan dekaani 1963–1969 sekä Turun yliopistollisen keskussairaalan johtajaylilääkäri 1970–1986. Hän perehtyi alan uusiin tutkimuksiin muun muassa Yhdysvaltoihin tekemillään matkoilla ja oli tiiviisti yhteydessä myös eurooppalaisiin tutkijoihin. Näiden yhteyksien ansiosta ala kehittyi Suomessa. Meurman oli alan järjestöjen Suomen korvalääkäriyhdistys ja Pohjoismainen korvalääkäriyhdistys puheenjohtaja ja toimi myös kunnallispolitiikassa.


title: Luettelo kasvitieteilijöiden auktorilyhenteistä

text: Tämä on luettelo kasvitieteilijöiden virallisista auktorilyhenteistä.


title: Paineside

text: Paineside on sideharsolla tehtävä sidos, jonka tehtävänä on tyrehdyttää verenvuoto ja estää lian pääsy haavaan. Painesidettä käytetään runsaasti vuotavien haavojen sitomiseen.


title: Paineside

text:
Painesiteen yhteydessä tulee käyttää haavalappuja ja jotain esinettä, joka asetetaan haavan kohdalle muutaman sideharsokerroksen päälle haavan suuntaisesti.
Vierasta esinetä ei tule poistaa haavasta, ellei se vaikeuta hengitystä.


Suomen yleisesikunnan johtama tiedustelu 1918–1945 oli tiedustelua osana Suomen puolustusta valtionjohdon alaisuudessa. Sen tehtävänä oli varoittaa valtionjohtoa maan turvallisuuteen kohdistuvista sotilaallisista uhista.
Tiedustelu jakautuu useisiin eri lajeihin. Näitä ovat esimerkiksi sotilasasiamiesten toiminta kohdemaissa, tiedotusvälineiden seuranta sekä asiamiestiedustelu, jota kansanomaisesti nimitetään vakoiluksi ja sotilaallinen tiedustelu, kuten tähystäminen, lentotiedustelu, väkivaltainen tiedustelu ja muu partiointi. Tärkeää on myös sotavankien ja loikkarien kuulustelu sekä haltuun saadun materiaalin tutkiminen. Jo 1920-luvulla otettiin Suomessa ensiaskeleita myös radiotiedustelussa.
Tiedusteluelinten nimissä on eri aikoina ollut vaihtelua ja kirjavuutta, mikä johtuu osittain toiminnan salaamisesta. Tiedustelua harjoitti samaan aikaan myös Etsivä keskuspoliisi.


title: Suomen yleisesikunnan johtama tiedustelu 1918–1945

text:
Tukholmassa toimi aktivistien vuonna 1914 perustama tiedonantotoimisto, jonka tehtävänä oli hankkia tiedustelutietoa Suomessa olevista venäläisistä joukoista ja välittää sitä saksalaisille. Toimistoa johti maisteri Isak Alfthan, joka oli ollut aktivistisessa toiminnassa mukana jo ensimmäisen sortokauden (1899–1905) aikana.
Kenraali Mannerheim kutsui Aflthanin päämajaan ja nimitti hänet tämän 11. helmikuuta 1918 Seinäjoelle saavuttua luutnantin arvoisena yleisesikuntansa tiedusteluelimen, tietotoimiston päälliköksi.


text: Päämajan tietotoimiston pohjana ollut tiedusteluelin oli toiminut päämajoitusmestarin alaisena tammikuun loppupuolelta vahvuutenaan 2–5 upseeria. Toimisto keräsi tietoja punaisista ja venäläisistä lähinnä operatiivista suunnittelua ja johtamista varten.


text: Sodan jälkeisessä saksalaissuuntauksessa pääesikuntakin organisoitiin saksalaisen mallin mukaan. Niinpä tiedustelu kuului pääesikunnan III osaston tehtäviin.Tiedustelun toiminta-alueiksi mainittiin erikseen Karjalankannas, Aunuksen Karjala, Vienan Karjala sekä Pietari. Tietotoimiston sai johtoonsa everstiluutnantti Eino Suolahti, joka alkoi kehittää sitä edelleen nimellä "osasto Ie" eli "Osasto erityisiä tehtäviä varten".


text: III osastoon kuului kaksi tiedusteluosastoa, joilla oli edelleen toiminta-alueiden mukaisia alaosastoja. Ensimmäinen osasto toimi Torniosta käsin Pohjois-Ruotsin ja Pohjois-Norjan suuntaan sinne siirtyneitä punaisia vastaan ja Viipurista käsin Pietarin suuntaan. Toinen, Itä-Karjalan osasto, toimi Sortavalasta käsin Laatokan ja Äänisen suuntiin sekä Muurmannin radan suunnalla kohti pohjoista.


text: Itä-Karjalan osastosta tuli "Sortavalan alatoimisto" syksyn 1918 aikana. Nimitykset Sortavalan alatoimisto ja Sortavalan tiedustelutoimisto vakiintuivat 1920-luvun kuluessa ja alatoimisto-nimitys säilyi talvisotaan asti. Salaamissyistä saatettiin toimiston katsauksia allekirjoittaa 3. divisioonan tiedustelu-upseerin nimissä. Myös Salmissa ja Suojärvellä sillä oli toimipisteet.


text: Sortavalan alatoimiston alkuvaiheen päälliköitä oli jo Tukholman tiedonantotoimistossa vaikuttanut Isak Alfthan. Häntä seurasivat Gustav Rosenström (Kustaa Rautsuo), Jonne Aikomus ja Pekka Jänhiä. Lisäksi toimistolla oli muutamia muita lyhytaikaisia päälliköitä.


text: "Viipurin alatoimisto" oli 2. divisioonan tiedustelu-upseerin alaisuudessa. Toimistossa työskenteli vuonna 1919 seitsemän henkeä. Vuonna 1922 henkilökuntaa oli jo 26 ja toimintaa oli Viipurin lisäksi Kivennavalla ja Raudussa. Osastoa johti aluksi vänrikki J. Aalto, hänen jälkeensä Gustav Rosenström (Kustaa Rautsuo) ja Toivo Salokorpi.


text: "Kajaanin alatoimisto" perustettiin vuosien 1936-1938 välillä Sortavalan alatoimiston Nurmeksen toimipisteestä käsin. Toiminnan painopiste siirtyi Nurmesta pohjoisemmaksi Lieksa-Kuhmo-Suomussalmi-tasalta tehtävään itärajan takaiseen tiedusteluun ja siitä alettiin käyttää Kajaanin alatoimiston nimeä. Osastoa johti sen toiminnan käynnistymisestä saakka luutnantti Paul (Pauli) Marttina.


text: Yhden kohdealueensa mukaan nimetty "Petsamon alatoimisto" sijaitsi Rovaniemellä. Petsamon lisäksi toimisto tiedusteli Kuusamo-Kiestinki- ja Salla-Kantalahti-suuntiin. Se perustettiin vuoden 1938 lopulla. Sen sai johtoonsa reservivänrikki Harry Broms (nimeltään myöhemmin Harri Paatsalo ja Harri Paarma). Muista alatoimistojen päälliköistä poiketen hänellä oli takanaan ura Etsivän keskuspoliisin palveluksessa, sen Terijoen ja Kemin osastoissa, missä hän tutustui tulevan työtehtävänsä ympäristöön ja loi tarpeellisia kontakteja.


text: Toimintaympäristönä itäraja oli monimutkainen. Esimerkiksi Laatokan-Lieksan tasalta johti itärajan yli 1920-luvulla runsaasti etappiteitä, joita käyttivät itäkarjalaispakolaiset, emigrantit, kommunistit ja salakuljettajat. Ajoittain osa heistä kulki näillä reiteillä myös joko alatoimistojen asiamiehinä tai Etsivän keskuspoliisin/Valpon, ehkä kummankin, värvääminä.


text: Itärajan yli kulkevat henkilöt kiinnostivat sekä Rajavartiolaitosta, Etsivää keskuspoliisia että sotilastiedustelua. Niiden välinen yhteistyö ei kuitenkaan ollut sujuvaa. Esimerkiksi rajan ylittäjä saattoi olla sotilastiedustelun asialla EK:n tietämättä. Rajan takainen vakoilu saattoi olla myös Neuvostoliiton tiedossa ja siihen saattoi sisältyä väärien tietojen syöttämistä suomalaisille.


text: Myös sotilastiedustelun alatoimistot tekivät yhteistyötä toiminta-alueensa joukko-osastojen, rajavartiostojen sekä Etsivän keskuspoliisin (myöh. Valtiollinen poliisi) kanssa. Yhteistyö ei kuitenkaan ollut ongelmatonta ja yksittäisten henkilöiden roolit saattoivat sekoittua, koska tehtävistä ei luonnollisestikaan voitu avoimesti puhua.


text: 1930-luvun puolivälissä Neuvostoliitto tehosti vastavakoilutoimintaansa. Tällöin paikallisten tiedottajien käyttö itse tiedustelukohteissa Neuvostoliitossa loppui. Suomen tiedustelu onnistui ilmeisesti soluttamaan useita miehiään Pietarin punaupseerikouluun. Nämä toimivat Suomen hyväksi vielä toisen maailmansodan aikana. Kiinni jääneitä vakoilijoita oli rajan molemmilla puolilla, niin että esimerkiksi vuonna 1926 sovittiin vankien vaihdosta: kumpikin puoli sai takaisin kahdeksan henkilöä. Toisaalta Neuvostoliitto suostui vapauttamaan vain ne suomalaiset, jotka olivat suostuneet toimimaan jatkossa Neuvostoliiton hyväksi.


text: Yleisesikunnan organisaatiossa 1. tammikuuta 1920 esiintyvä tiedustelusta vastaava Toimisto II laajeni osastoksi vuoteen 1928 mennessä saaden nimekseen Tilastollinen ja ulkomaaosasto eli osasto 2. Siihen kuuluivat ulkomaatoimisto (Toimisto IV), tilastotoimisto (Toimisto V) sekä valvontatoimisto (Toimisto VI). Tilastotoimisto-nimeä käytettiin myöhemminkin tiedustelutoimiston peitenimenä.


text: Ennen talvisotaa, vuonna 1937, Tilastollisen ja ulkomaaosaston nimi muuttui Ulkomaaosastoksi. Osaston johtoon tuli samana vuonna eversti Lars Melander. Osasto jakautui kolmeen toimistoon: U1:n eli ulkomaatoimiston kohteena olivat muut maat paitsi Neuvostoliitto ja toimintamuotona omien sotilasasiamiesten lähettäminen sekä yhteydenpito ulkomaisiin sotilasasiamiehiin Helsingissä. U2 eli tilastotoimisto vastasi Neuvostoliittoon kohdistuvasta tiedustelusta. U3:n eli valvontatoimiston kohteena oli puolustusvoimien sisäinen turvallisuus.


text:
U2:ta eli Tilastotoimistoa johtanut everstiluutnantti Erkki Puomi kuoli toukokuussa 1939 ja hänen tilalleen tuli samaan arvoon ylennetty Yrjö Pöyhönen Pohjan rykmentin komentajan paikalta. Pöyhönen oli ennen komentajantehtäviä toiminut tilastotoimistossa toimistoupseerina ja sen päällikkönä.
Yleisesikuntaan tuli 14. kesäkuuta 1927 radiospesialistiksi luutnantti Reino Hallamaa. Hän teki samana vuonna pitkän Euroopan-matkan tutustuakseen viestitiedusteluun. Hän otti tavoitteekseen, että radiota pystyttäisiin käyttämään sotilastiedostelussa vastapuolen radioliikenteen kuunteluun ja sen salasanomien sieppaamiseen. Koeradioasemat toimivat vuodesta 1929 alkaen. Aluksi keskityttiin Neuvostoliiton Itämeren-laivaston radiokuunteluun ja sen koodijärjestelmän murtamiseen. Vuodesta 1935 lähtien koodit olivatkin selvillä. Vastaanottimina käytettiin National 100-, Hallicrafter- ja Philips-radioita. Kroonista rahapulaa paikattiin esimerkiksi vaihtamalla suomalaisten Neuvostoliiton-tietoja Ruotsin ostamiin amerikkalaisiin RCA-radioihin.


text: U2:n alatoimistoille vakiintuivat nimilyhenteet: Sortavalan alatoimisto oli YE U2/S, Viipurin YE U2/V, Kajaanin YE U2/K ja Petsamon (eli sijaintipaikkansa mukaan Rovaniemen) alatoimisto YE U2/P. Epämuodollisemmat käyttönimet oli muodostettu päälliköiden nimistä vastaavasti: Osasto Kuismanen, Osasto Vehniäinen, Osasto Marttina ja Osasto Paatsalo.


text: Tiedustelijoiden tehtävänä oli perustietojen hankinta esimerkiksi liikenneyhteyksistä. Ohjeet olivat väljät. Samalla kehiteltiin toimintatapoja kuten yhteydenottoa paikallisiin asukkaisiin. Ensimmäisillä 1-2-miehisillä tiedustelupartioilla ei aina ollut mukanaan tuliaseita. Kompassi oli käytössä, mutta kohdealueilta alatoimistolla ei ollut karttoja tiedustelijoille annettaviksi.


text: Alatoimiston yhtenä tehtävänä oli myös Neuvostoliitosta Suomeen tulleiden rajanylittäjien taustojen selvittäminen. Joitakin heistä värvättiin tiedustelijoiksi. Paarma kertoo laajasti yhden tällaisen tapauksen Petsamon suunnalta.


text: Sortavalan alatoimiston toiminnan painopistealueena oli Aunus. Alkuvaiheessa 1920-luvulle tultaessa toimistoa mahdollisesti johti Isak Alfthan, mutta tästä ei ole varmuutta. 1920- ja 1930-lukujen aikana johdossa olivat ainakin Gustav Rosenström (Kustaa Rautsuo), Jonne Aikomus ja Pekka Jänhiä sekä eräät muut. Aikomus johti toimistoa mm. vuosina 1925–1936, jonka jälkeen hänen tilalleen astui jälleen Pekka Jänhiä vuonna 1936. Toiminta oli päällikkökeskeistä: päälliköt hallitsivat keskeisiä tietoja ja kontakteja.


text: Alatoimiston avainhenkilöitä oli osallistunut aktiivisissa rooleissa Aunuksen retkikuntaan. Heihin kuuluivat mm. Aikomus, Jänhiä, Pauli Marttina sekä maisteri Jussi Lukkarinen ja jääkäriluutnantti Ragnar Nordström. Aunuksen retkellä kerätyistä perustiedoista oli apua alatoimiston toiminnassa 1920- ja 1930-luvuilla.


text: Alatoimiston kenttähenkilökunta muodostui merkittävältä osin Suomeen siirtyneistä itäkarjalaisista. Rajanylittäjiä voitiin värvätä alatoimiston palvelukseen jo rajavartioston kanssa yhdessä tehdyissä kuulusteluissa. Alatoimiston pienten paikallisten edustustojen johtajat voivat olla toiminnan alkuvaiheessa itsekin aktiivisia tiedustelijoita. Esimerkiksi Suojärven edustuston johdossa olleet Aleksei Paramonoff ja Matti Poimela tekivät tiedusteluretkiä rajan yli.


text: Viipurin alatoimistoa johti aluksi vänrikki Aalto ja hänen jälkeensä Gustav Rosenström (Kustaa Rautsuo). Keskeinen henkilö alatoimiston toiminnassa oli Toivo Salokorpi, joka toimi Viipurissa tiedustelutehtävissä vuodesta 1923 alkaen. Salokorpi astui alatoimiston johtoon Rosenströmin tilalle, 1929 hänen asemansa vakinaistettiin. Salokorven tehtävänimike oli Yleisesikunnan 2. divisoonan tiedustelu-upseeri.


text: Viipurin alatoimistolla oli ennen sotaa asiamiestoimintaa varten "etapit" Kivennavalla, Terijoella ja Raudussa. Raudun etappia hoiti jääkärivääpeli, sk-upseeri Kustaa Loukola, joka yleisesti tunnettiin lempinimellä "Isä". Tiedusteluasioissa hänen peitenimensä oli "Nestori". Peitenimi ei ollut kovin omaperäinen, sillä se oli myös hänen toinen etunimensä. Peitetehtävänään Loukola toimi suojeluskuntaupseerina hoitaen raja-asemia ensin Raudussa 1938 ja seuraavana vuonna Terijoella.


text: Terijoella Suomen tiedustelu teki yhteistyötä mm. Iso-Britanniaa ja venäläisiä monarkisteja avustaneen Pjotr Sokolovin kanssa. Sokolov lähetti omia tiedustelijoitaan suomalaisten tieten Suomenlahden yli.


text: Raudun etappi hoiti 1920-luvun alkupuolella mm. Pietarin sotilaspiirissä toiminutta vakoilijaa, joka toimitti sotilaspiirin käskykirjeitä jäljennettäviksi Suomessa. Vakoilijan peitenimi oli "Korrespondent" (suom. kirjeenvaihtaja).


text: Kajaanin alatoimiston perustamisajankohtaa ei tiedetä täsmällisesti. Toimintaa oli kuitenkin jo syyskesällä 1938. Vuodesta 1936 lähtien Sortavalan alatoimiston ylläpitämän Nurmeksen rajaelimen päällikkönä toimineesta luutnantti Pauli Marttinasta tuli uuden alatoimiston päällikkö.


text: Syyskesällä 1938 Marttina oli lähettänyt asiamiehiä rajan yli Sallassa Tuntsajoen Nivaniemen kohdalla. Tarkoituksena oli tiedustella liikenneyhteyksiä Kantalahdesta Sallan suuntaan kohti Suomen rajaa. Suomalaiset rajavartijat pidättivät kalastajina esiintyneet asiamiehet sekä heitä saattaneen Marttinan. Lapin rajavartioston komentaja eversti Oiva Willamo kritisoi Marttinaa voimakkaasti. Marttina oli Willamon mukaan liikkeellä luvatta hänen valvontaansa kuuluvalla alueella, tekemässä tiedustelua, joka ei hänen mielestään onnistuisi ja johon ei olisi aihettakaan. Tilastotoimisto Helsingissä sen sijaan hyväksyi Marttinan aktiivisuuden.


text:
Petsamon alatoimisto perustettiin vuonna 1938. Nimestään huolimatta se sijaitsi Rovaniemellä.Sen toimialue käsitti Petsamon ohella Kuusamo-Kiestinki- ja Salla- Kantalahti-suunnat. Osaston johtoon tuli puolustusvoimien upseerin sijasta Etsivän keskuspoliisin Kemin osaston päällikkönä toiminut Harri Paatsalo (alkujaan Harry Broms, myöhemmin Harri Paarma). Aiemmasta työstään Paatsalo tunsi paikalliset olosuhteet hyvin. Hän oli toiminut Kemissä ja Terijoella, missä Etsivällä keskuspoliisilla oli yhtenä toimintamuotonaan agenttitiedustelu.
Alatoimiston toiminta Rovaniemellä alkoi tammikuussa 1939.


text: Alatoimiston - joka tässä vaiheessa käsitti vain päällikön - tärkeä yhteistyökumppani oli paikallinen rajavartiosto, jota johti eversti Oiva Willamo. Tiedustelutehtävän peitteeksi Paatsalolle järjestettiin nimellinen linjatarkastajan tehtävä Petsamon Liikenne Oy:ssä.


text: Tiedustelijoiden koulutustiloiksi ja tukikohdiksi saatiin käyttöön mm. metsäkämppiä ja huvila Rovaniemen ympäristöstä. Ensimmäiset tiedustelijat Paatsalo värväsi Oulussa ja Kemissä toisaalta suomalaisten seikkailijoiden, toisaalta metsäteollisuuden palvelukseen asettuneiden, Neuvostoliitosta tulleiden vienankarjalaisten siirtolaisten joukosta.


text: Tiedustelijoiden toimintavalmiuksien rakentamista Paarma on kuvannut mm. seuraavasti: "Keskustelun ja erilaisten kuviteltujen tilanteiden pohdinnan merkeissä tehtiin usein päivän ja yönkin kestäviä taipaleita ns. Ykköskämpän [yksi käyttöön saaduista rakennuksista Rovaniemellä] maastossa. Näillä matkoilla oli tarkoitus saada lihakset kuntoon, kehittää suunnistuksen nopeutta ja varmuutta, oppia savuttoman tulen tekoa ja yleensä kaikkea mikä helpottaisi edessä olevista matkoista joten kuten kunnialla selviämään."


title: Piikkisalaatti

text: Piikkisalaatti ("Lactuca serriola") on piikikäs salaattilaji. Sen lähisukulaislajeja ovat esimerkiksi ruokasalaatti ("Lactuca sativa") ja siperiansinivalvatti ("Lactuca sibirica"). Piikkisalaatti on niin sanottu kompassikasvi: Sen lehdet ovat asettuneet ilmansuuntien mukaan pohjois–eteläsuuntaisesti.


title: Piikkisalaatti

text: Piikkisalaatti on yksi- tai kaksivuotinen jäykkävartinen ruohokasvi, joka kasvaa 40–80 senttimetriä korkeaksi. Sen lehdet ovat pariliuskaiset ja nirhalaitaiset. Lehtien alapuolen keskisuonessa on runsaasti piikkejä, samoin varren alaosassa. Piikkisalaatin mykeröstö koostuu runsaasta määrästä pieniä, hoikkia, kukintomykeröitä, joissa on vaaleankeltaiset kukat.


title: Piikkisalaatti

text: Piikkisalaatin levinneisyysaluetta on Keski- ja Etelä-Eurooppa, Pohjois-Afrikka, Pohjoismaiden eteläosat, Aasian euroopanpuoleiset alueet ja Pohjois-Amerikka. Suomessa se on harvinainen uustulokas, jota on löydetty eniten Etelä-Suomen suurista kaupungeista. Niissä se kasvaa satamien painolastimailla, tienvarsilla, joutomailla ja nurmikoilla.


title: Linnunkaali

text: Linnunkaali ("Lapsana communis") on yksivuotinen, joskus ylitalvinen, ruohovartinen kasvi asterikasvien heimossa. Se on yleinen rikkakasvina. Linnunkaalin alalajit ovat keltalinnunkaali ("L. communis" ssp. "communis") ja kultalinnunkaali ("L. communis" ssp. "intermedia").


title: Linnunkaali

text: Linnunkaali on ruohokasvi, joka kasvaa 20–100 senttimetriä korkeaksi. Varsi on usein haarova, alaosassa on runsaasti jäykkää karvoitusta, ylempänä niukkakarvaisempi. Alemmat lehdet ovat liuskoittuneet, päätöliuska iso, soikea–puikea, mutka- tai nirhalaitainen, sivuliuskat pieniä. Ylemmät lehdet lyhytruotisia tai ruodittomia, ruoti siipipalteinen, lehtilapa yleensä kolmiomaisen puikea, liuskaton, suikea–soikea.


title: Linnunkaali

text: Linnunkaalin kukinto on latvahuiskilo, jossa on runsaasti pieniä vaaleankeltaisia kukkamykeröitä, teriö vaaleankeltainen. Kukat muodostavat noin 1 cm leveitä, kehtosuomujen suojaamia kukkamaisia mykeröitä, kehto kapeansoikea. Kehtosuomut kahdessa rivissä, joista sisemmät pystyjä, tasakorkeita, kapeita, kovia, kaljuja, vihreitä, ulommat hyvin pieniä, sisemmät selvästi ulompia pidempiä. Mykerön kukat, joita on n. 8–15 kpl vaaleankeltaisia, kielimäisiä, kärjestä 5-hampaisia. Heteitä 5. Emiö yhdislehtinen, 1-vartaloinen, 2-luottinen.


title: Linnunkaali

text: Hedelmä on litteä, käyrä noin 3–5 mm, lenninhaiveneton, vaaleanruskea tai kellanruskea pähkylä. Pappus puuttuu. Yksi verso tuottaa tavallisesti n. 500 pähkylää, mutta määrä saattaa nousta jopa 40 000:een.


title: Linnunkaali

text: Linnunkaali esiintyy koko Euroopassa, ja se on levinnyt myös Pohjois-Amerikkaan. Suomessa linnunkaali on Etelä-Suomessa erittäin yleinen, Itä-Suomessa yleinen, mutta Pohjanmaalla ja sen pohjoispuolella harvalukuinen. Etelä- ja Keski-Suomessa laji on muinaistulokas.


title: Linnunkaali

text: Linnunkaali kasvaa pelloilla, joutomailla, puutarhoissa, tienvarsilla, metsiköissä ja rannoilla. Se on typensuosija.


title: Pappa-Tunturi

text: Pappa-Tunturi on epävirallinen nimitys eräille Tunturipyörä Oy:n valmistamille mopomalleille. Yhteistä näille malleille on mm. teräslevystä prässäämällä ja hitsaamalla valmistettu runko ja puhallinjäähdytteinen Puch-merkkinen moottori.


title: Pappa-Tunturi

text: Ensimmäisenä Pappa-Tunturina pidetään yleensä vuoden 1960 Tunturi 60 -mallia, toisinaan jo sitä edeltänyttä PL 38 -mallia. Vuonna 1970 mopoja koskevat määräykset muuttuivat niin, ettei polkimia enää vaadittu pakollisina, ja sen jälkeen Pappa-Tunturia tarjottiin sekä polkimellisena ja käsivaihteellisena Maxi-mallina että jalkavaihteella ja kickstartilla varustettuna Start-mallina. Lisäksi oli jo aikaisemmin myyntiin tullut automaattivaihteinen Automat-malli. Perinteisten mopojen kysyntä hiipui 70- ja 80-lukujen aikana ja viimeinen Classic-mallinen Pappa-Tunturi valmistui tehtaalta 1987.


title: Pappa-Tunturi

text: Nimitys "Pappa-Tunturi" lienee syntynyt 1960- tai -70-luvulla, jolloin nimenomaan nuorille suunnattiin putkirunkoisia "Sport-malleja" ja levyrunkoinen malli leimautui vanhojen miesten ajokiksi. Vuosituhannen vaihteen paikkeille ajoittunut vanhoihin mopoihin kohdistunut innostus toi Pappa-Tunturin jälleen suuren yleisön tietoisuuteen ja nosti sen eräänlaiseen kulttimaineeseen.


title: Murattivillakko

text: Murattivillakko ("Delairea odorata") on Etelä-Afrikasta kotoisin oleva asterikasvilaji. Se on läheistä sukua villakoille ("Senecio").


title: Murattivillakko

text: Murattivillakko on enimmillään yli viisimetriksi kasvava vihreälehtinen, ainavihanta köynnös. Sen lehtien muoto ja myös kasvutapa muistuttaa paljon varjomurattia ("Hedera helix"). Kukinnot ovat keltakukkaisia.


title: Murattivillakko

text: Murattivillakkoa kasvatetaan koristekasvina. Yhdysvalloissa laji on villiintynyt erityisesti Kaliforniassa, missä sitä pidetään hyvin haitallisena tulokaslajina.


title: Monacon Grand Prix 2011

text: Monacon Grand Prix 2011 oli Formula 1 -kauden 2011 kuudes osakilpailu, joka käytiin 29. toukokuuta Monacon katuradalla.


title: Monacon Grand Prix 2011

text: Aika-ajon voittoon ajoi Red Bull -tallin Sebastian Vettel. Hänen paaluaikansa 1.13,556 jäi vain 24 tuhannesosan päähän Kimi Räikkösen vuonna 2006 ajamasta radan kierrosennätyksestä. Toiseksi aika-ajoissa sijoittui Jenson Button ja kolmanneksi Mark Webber. Sauber-tallin Sergio Pérez ajoi aika-ajoissa ulos radalta ja sai aivotärähdyksen, jonka johdosta hän ei osallistunut kilpailuun. HRT-tallin kuskit saivat osallistumisoikeuden kilpailuun vaikka eivät ajaneetkaan aika-ajoissa.


title: Monacon Grand Prix 2011

text: Kilpailun voitti Sebastian Vettel. Toiseksi ajoi Fernando Alonso ja kolmanneksi Jenson Button.


title: Milena Milašević

text: Milena Milašević (s. 11. helmikuuta 1984 Cetinje) on montenegrolainen yleisurheilija, joka kilpailee pikajuoksussa ja pika-aitajuoksussa. Hän edustaa seuratasolla belgradilaista Punaista tähteä.


title: Milena Milašević

text: Milašević voitti vuonna 2007 maansa mestaruuden 100 metrin aitajuoksussa ja osallistui 100 metrin sileällä matkalla Osakassa pidettyihin MM-kilpailuihin, joissa hän putosi ensimmäisellä kierroksella. Hän juoksi myös Pekingin olympialaisissa 2008, joissa hän juoksi 100 metrillä alkuerissä ajan 12,65 sekuntia eikä päässyt jatkoon.


title: Milena Milašević

text: "Lähde: IAAF"


title: Mustakoivu

text: Mustakoivu ("Betula nigra") on Pohjois-Amerikan kaakkoisosista kotoisin oleva keskikokoinen, kesävihanta puu, joka kuuluu koivujen sukuun ja koivukasvien heimoon. Se on eteläisimmäksi levinnyt koivulaji Pohjois-Amerikassa ja ainoa koivulaji, jonka hedelmänorkot muodostuvat jo keväällä.


title: Mustakoivu

text: Mustakoivu on melko lyhytikäinen puu, joka kasvaa keskimäärin 15–24 metriä korkeaksi ja rinnankorkeusläpimitaltaan 60–90 senttimetriä paksuksi. Suurimmat yksilöt on löydetty Mississippijoen alajuoksulta, ja niiden korkeus oli hieman yli 30 metriä ja rungon paksuus 150 senttimetriä.


title: Mustakoivu

text: Mustakoivulla on yleensä monihaarainen runko ja siirottavat haarat. Se on nuorena kartiomainen ja vanhempana leveän pylväsmäinen tai pyöreälatvuksinen. Nuorten puiden kaarna on vaaleanpunaisen harmaata tai kermanvalkoista ja kesii epäsiisteinä levyinä; vanhemmilla puilla kaarna on tummanruskeaa ja rosoista.


title: Mustakoivu

text: Kuluvan kesän kasvainranka on lähes tai aivan kalju ja tahmea. Lehtilapa on 4–8 senttimetriä pitkä, vinoneliömäinen tai puikea, pitkäsuippuinen ja suippo- tai tylppätyvinen. Lehtilaita on hammaslaitainen ja etenkin kärkiosastaan voimakkaasti toissahainen. Lehdet ovat päältä sinivihreät ja alta hopeanväriset sekä suonia myöten hienokarvaiset. Syksyllä ne muuttuvat keltaisiksi. Toisin kuin kelta- ja sokerikoivulla mustakoivun lehdet ja oksat eivät tuoksu metyylisalisylaatille.


title: Mustakoivu

text: Mustakoivu on yksikotinen kasvi, joka kukkii huhti–toukokuussa. Sen kukinto on 3-liuskaisten suomujen peittämä norkko, jossa on vain joko hede- tai emikukkia. Hedenorkot ovat enintään 7,5 senttimetriä pitkiä, riippuvia ja keltaisia. Ne muodostuvat oksien kärkiin syksyllä mutta kypsyvät vasta seuraavan vuoden keväällä, jolloin niistä vapautuu runsaasti siitepölyä – mustakoivu onkin yksi pahimmista allergeeneistä levinneisyysalueellaan. Eminorkot ovat pystyjä ja vihreitä ja hedenorkkoja pienempiä. Ne ilmestyvät puihin samaan aikaan lehtien kanssa ja kypsyvät hedelmänorkoiksi jo loppukeväästä tai alkukesästä. Hedelmänorkot ovat 2–4 senttimetriä pitkiä, ruskeita, pystyjä ja kartiomaisia tai lähes pallomaisia. Hedelmä on loppukeväästä tai alkukesästä kypsyvä pähkylä, jossa on kapeat siipipalteet. Tuuli tai virtaava vesi levittävät siemenet puun ympäristöön.


title: Mustakoivu

text: Mustakoivu on kotoisin Pohjois-Amerikan kaakkoisosista. Lännessä sen levinneisyysalue ulottuu Texasin itäreunalle ja Iowan kaakkoiskolkkaan ja idässä Floridan pohjoisreunalle ja Virginiaan. Yksittäisiä esiintymiä on lisäksi jokivarsilla niinkin kaukana pohjoisessa kuin Etelä-Minnesotassa, Wisconsinin sisäosissa sekä Uuden Englannin keskimmäisissä osavaltioissa. Luontaisella levinneisyysalueellaan mustakoivua ei tavata Mississippijoen tulvatasangon eteläisimmässä osassa, rannikkotasangoilla, Appalakkien vuoristossa tai kalkkikivialueilla Etelä-Missourissa, Keski-Tennesseessä ja Keski-Kentuckyssä.


title: Mustakoivu

text: Mustakoivu menestyy aurinkoisilla paikoilla, kosteassa ja melko happamassakin alluviaalisessa maaperässä. Yleensä se kasvaa pioneeripuuna hiekkasärkillä tai rantakaistaleilla järvien rannoilla ja jokilaaksoissa, mistä tulee myös sen englanninkielinen nimi ”jokikoivu”. Vaikka se viihtyykin veden äärellä, se kestää tulvia vain kohtalaisesti.


title: Mustakoivu

text: Mustakoivun puuaines on kovaa, lujaa ja tiheäsyistä mutta liian oksaista ollakseen kaupallisesti merkittävää. Siitä valmistetaan jonkin verran selluloosaa ja puuviilua mutta pääasiallisesti sitä käytetään polttopuuna sekä erilaisten käsityötuotteiden, kuten huonekalujen, korien ja puuastioiden raaka-aineena. Siitä valmistetaan myös leluja ja tekojäseniä, sillä se on kevyempää ja kestävämpää kuin monien kaupallisesti merkittävämpien koivulajien puu. Lisäksi sitä käytetään koristekasvina Yhdysvaltojen koillisosissa ja Keskilännessä.


title: Mustakoivu

text: Mustakoivu on monien jokilaaksojen eläinlajien tärkeä ravinnonlähde ja pesäpaikka. Röyhelöpyy ja kalkkuna syövät sen siemeniä ja valkohäntäpeura käyttää ravintonaan sen lehtiä. Pohjois-Amerikan intiaanit käyttivät mustakoivua rohtokasvina hoidettaessa punataudin ja vilustumisen oireita sekä sameavirtsaisuutta, samaan tapaan kuin koivua Suomessa.


title: Jessica Aguilera

text: Jessica Carolina Aguilera Aguilera (s. 26. kesäkuuta 1985 Somoto) on nicaragualainen yleisurheilija, joka kilpailee pikajuoksussa ja 400 metrin aitajuoksussa.


title: Jessica Aguilera

text: Aguilera osallistui MM-kisoihin ensimmäistä kertaa Helsingissä 2005, jossa hän putosi 400 metrin aitajuoksussa alkuerissä juostuaan ajan 1.04,43. Hän kilpaili Pekingin olympialaisissa 2008 100 metrillä, mutta putosi jälleen ensimmäisellä kierroksella. Daegun MM-kisoissa 2011 hän karsiutui 400 metrin aitojen alkuerissä juostuaan ajan 1.02,78.


title: Jessica Aguilera

text: "Lähde: IAAF"


title: Salamtou Hassane

text: Salamtou Hassane (s. 1. tammikuuta 1987) on nigeriläinen yleisurheilija, joka kilpailee pikajuoksussa. Hassane osallistui vasta 17-vuotiaana Ateenan olympialaisiin 2004, joissa hän putosi 400 metrillä alkuerissä juostuaan ajan 1.03,28. Kyseinen aika on hänen henkilökohtainen ennätyksensä.


title: Juho Astala

text: Juho Kustaa Astala (17. syyskuuta 1860 Urjala – 25. joulukuuta 1936 Urjala) oli suomalainen kansanedustaja ja maanviljelijä. Hän toimi ensimmäisen kerran kansanedustajana vuosina 1910–1914, toimittuaan sitä ennen säätyvaltiopäivillä talonpoikaissäädyn edustajana 1904–1906. Astala toimi kansanedustajana myös vuosina 1918–1919, jolloin hän seurasi Suomen Lontoon lähettilääksi nimettyä Rudolf Holstia. Hän edusti nuorsuomalaista puoluetta ja sen seuraajaa Kansallista edistyspuoluetta. Myös Urjalan kunnallispolitiikassa toimineelle Astalalle myönnettiin kunnallisneuvoksen arvonimi 1924.


title: Mohamed Al-Malky

text: Mohamed Amer Al-Rashed Al-Malky (s. 1. joulukuuta 1962) on omanilainen entinen yleisurheilija, joka kilpaili pikajuoksussa.


title: Mohamed Al-Malky

text: Al-Malky osallistui olympialaisiin ensimmäistä kertaa Los Angelesissa 1984, mutta putosi alkuerissä 400 metrillä eikä myöskään Omanin pitkän viestin joukkue, jossa hän juoksi ankkuriosuuden, päässyt jatkoon. Al-Malky voitti vuonna 1985 samalla matkalla hopeaa Jakartassa järjestetyissä Aasian-mestaruuskilpailuissa ajallaan 46,45 sekuntia ja vei maanosan mestaruuden Singaporessa 1987. Hän pääsi puolivälieriin asti Rooman MM-kisoissa 1987.


title: Mohamed Al-Malky

text: Al-Malky osallistui Soulin olympialaisissa 1988 jälleen 400 metrin henkilökohtaiselle matkalle, jonka lisäksi hän juoksi maansa 4 × 400 metrin viestijoukkueessa. Omanin joukkue putosi viestissä ensimmäisellä kierroksella, mutta Al-Malky pääsi henkilökohtaisella matkalla aina finaaliin saakka ja sijoittui lopulta kahdeksanneksi. Hän juoksi samana vuonna ajan 44,56 sekuntia, joka on edelleen Aasian ennätys. Al-Malky voitti vuonna 1989 Aasian-mestaruuskilpailuista hopeaa hävittyään vain kahdella sadasosalla Qatarin Ibrahim Ismailille, joka voitti urallaan matkan Aasian-mestaruuden viisi kertaa. Hän kilpaili olympialaisissa viimeisen kerran Barcelonassa 1992, jossa hän jäi alkueriin, mutta oli Sydneyn kisoissa 2000 maansa lipunkantaja avajaisissa.


title: Billboard Music Awards

text: Billboard Music Award on yhdysvaltalaisen Billboard-lehden jakama palkinto. Se on yksi suurimmista yhdysvaltalaisista musiikkipalkinnoista yhdessä Grammy-palkintojen, American Music Awardsien ja Rock and Roll Hall of Fame Induction Ceremony -palkintojen kanssa.


title: Billboard Music Awards

text: Billboard Music Award -palkinnot jaettiin ensimmäisen kerran vuonna 1990. Palkintoja ei jaettu vuosina 2007–2010, mutta vuonna 2011 palkinnot jaettiin toukokuussa.


title: Billboard Music Awards

text: Billboard Music Awards on hyvin samankaltainen kuin American Music Award, sillä sekin jaetaan suosion perusteella.


title: Raffii Suomi-flättii

text: Raffii Suomi-flättii on suomalaisen rap-yhtye SMC Lähiörottien ensimmäinen studioalbumi. Se julkaistiin 15. kesäkuuta 2011 Full House Recordsin kautta CD+DVD-, LP- ja kasetti-formaatissa. Levyllä kuullaan lukuisia vierailijoita, kuten Asa, Jodarok, Notkea Rotta ja Raimo. Albumi sijoittui Suomen virallisen albumilistan toiselle sijalle viikolla 25/2011.


title: Raffii Suomi-flättii

text: Albumin avausraita "Northside nagetti" julkaistiin musiikkivideon kera YouTubessa joulukuussa 2009 nimellä "SMC Hoodrats". Albumiversiolla kappale sai uuden nimen lisäksi uuden biitin, joka mukailee musiikkivideoversion eli Mobb Deepin "Shook Ones Pt. II" -kappaleen biittiä. Kappaleella "Yks risti kaks" vierailee rap-artisti Raimo, joka ei ollut mukana kappaleen musiikkivideoversiolla. Albumin vinyyliversiolla on mukana "Totuus löytyy paskasta" -niminen bonusraita, jolla vierailevat hardcore-yhtye Ratface, hardcore-yhtye Boltin laulaja Tane sekä rap-artisti Notkea Rotta.


title: Raffii Suomi-flättii

text: Albumi julkaistiin kolmessa eri formaatissa: CD+DVD, LP ja kasetti. Albumin CD-versiolla mukana olevalla DVD:llä on mukana SMC Lähiörottien kolme musiikkivideota "SMC HOODRATS/Northside nagetti", "Lähiörotat skujaa" ja "Yks risti kaks" sekä "Yks risti kaks" -kappaleen Oikeussali extra. DVD:llä on myös Lähiörottien live-esiintyminen Virgin Oilissa vappuna 2010, rullalautailuvideoita sekä graffitin maalausta. CD-versio sisältää myös rap-artisti Jani Ryin tekemän sarjakuvan ja toiselta puolelta löytyy juliste. Albumin LP versiota painettiin yhteensä 500 kappaletta, joista 200 on väriltään oransseja, 150 sinisiä ja 150 valkoisia. Jokaisella vinyylivärillä on lisäksi erilaiset kannet. Albumi julkaistiin myös c-kasettina, jota painettiin yhteensä 100 kappaletta. LP- ja kasettiformaatit sisältävät lisäksi "Totuus löytyy paskasta" -nimisen bonuskappaleen, jota ei CD-versiolla ole.


title: Aasianrunkojäärä

text: Aasianrunkojäärä ("Anoplophora glabripennis") on Kiinasta kotoisin oleva kovakuoriaislaji, joka on puisen pakkausmateriaalin mukana levinnyt vieraslajina Eurooppaan ja Pohjois-Amerikkaan. Se käyttää ravinnokseen monia puu- ja pensaslajeja, ja toukkien puulle aiheuttamat vauriot johtavat usein puun kuolemaan.


title: Aasianrunkojäärä

text: Euroopan komissio on vuonna 2015 antanut säädöksen, jonka tavoitteena on aasianrunkojäärän leviämisen estäminen.


title: Aasianrunkojäärä

text: Suomessa kaikista aasianrunkojäärähavainnoista on lain mukaan ilmoitettava Eviraan. Lokakuussa 2015 aasianrunkojäärää tavattiin Suomessa ensimmäisen kerran luonnossa Vantaalla.


title: Aasianrunkojäärä

text: Aikuinen aasianrunkojäärä on huomiota herättävän suurikokoinen hyönteinen. Sen ruumis on 25–35 mm pitkä ja väritykseltään musta. Mustalla pohjalla on valkoisia pilkkuja. Tuntosarvet ovat ruumista pidemmät, väriltään musta-valko-raidalliset. Aasianrunkojäärä on hyvin samannäköinen lähisukulaisensa kiinanrunkojäärän ("Anoplophora chinensis") kanssa, jota ei toistaiseksi ole kuitenkaan havaittu Suomessa.


title: Aasianrunkojäärä

text: Puun kuoren alle munitut munat ovat 5–7 mm:n pituisia, vaaleita ja pitkulaisia. Toukat ovat väriltään vaaleita ja kasvavat 5 cm:n pituisiksi. Toukat koteloituvat puun sisälle.


title: Aasianrunkojäärä

text: Aasianrunkojäärän luontainen levinneisyysalue on Kiinassa.


title: Aasianrunkojäärä

text: Se on levinnyt kansainvälisessä kaupassa puisen pakkausmateriaalin mukana Pohjois-Amerikkaan ja Eurooppaan. Sitä on löydetty myös Suomesta Aasianrunkojäärä on luokiteltu yhdeksi sadasta vahingollisimmasta vieraslajista.


title: Aasianrunkojäärä

text: Naaras munii munat puun kuoren alle. Munat kuoriutuvat noin kahden viikon kuluttua muninnasta. Toukat elävät rungon sisällä ja syövät puuta. Toukka koteloituu puun rungon sisälle. Kotelosta kuoriutuva aikuinen hyönteinen tekee puun kuoreen halkaisijaltaan 1 cm:n kokoisen, pyöreän reiän, jonka kautta se kaivautuu ulos puusta. Aasianrunkojäärä elää aikuisena noin kuukauden.


title: Aasianrunkojäärä

text: Aasianrunkojäärän elinkierron pituus riippuu ilmasto-olosuhteista. Lämpimissä olosuhteissa sukupolven väli on yksi vuosi, mutta viileämmässä ainakin kaksi vuotta.


title: Aasianrunkojäärä

text: Rungon sisällä elävät toukat syövät jälsi- ja puuosia., kun taas aikuiset hyönteiset syövät lehtipuiden lehtiä ja kaarnaa. Runkohaapsasen ("Saperda carcharias") vioitus on hyvin samannäköistä aasianrunkojäärän vioituksen kanssa.


title: Aasianrunkojäärä

text: Aasianrunkojäärä käyttää ravinnokseen monia lehtipuu- ja pensaslajeja kuten esimerkiksi haavat ja poppelit ("Populus" spp.), pajut ("Salix" spp.), vaahterat ("Acer" spp.), hevoskastanja ("Aesculus hippocastanum"), koivut ("Betula" spp.), lepät ("Alnus" spp.), omenapuut ("Malus" spp.), päärynäpuut ("Pyrus" spp.), jalavat ("Ulmus" spp.) ja saarnet ("Fraxinus" spp.).


title: Rinne (mangasarja)

text:
Rinne (Kyoukai no Rinne) on Rumiko Takahashin luoma mangasarja. Sarja alkoi ilmestyä Suomessa 2010.
Sarja edustaa shōnen  tyyliä. Suomessa ikärajaksi on asetettu 13 vuotta. Sarjan on suomentanut Antti Kokkonen. Japanissa sarja alkoi ilmestyä "Weekly Shonen Sunday" - lehdessä 2009. Sarjan julkaisu Suomessa päättyi loppuvuodesta 2013 numeroon 14 kustantajan lopetettua manga- pokkareiden julkaisemisen.


title: Rinne (mangasarja)

text: Sarjan päähenkilö on Rinne Rokudõ -niminen 16-vuotias lukiota käyvä köyhä opiskelija. Hän on puoliksi henkien maailmaan kuuluva shinigami ja puoliksi ihminen ja hänen työnään on opastaa kuolleiden sieluja. Rinnen päätehtävä on auttaa erityisesti niitä, jotka ovat jostakin syystä jääneet kiinni maalliseen elämään aiheuttaen kummittelua ja muita pelottavia ilmiöitä. Rinne kykenee liikkumaan henkimaailman ja tavallisen maailman välillä käyttämällä erityistä takkia, joka muuttaa hänet hengeksi ja samalla näkymättömäksi tavallisessa maailmassa. Rinne kykenee näkemään henget ollessaan ihminen. Rinne ansaitsee osan elannostaan uhrilahjoina tarjoamalla henkenä apua oppilaille joilla on ongelmia jostakin merkillisestä tapauksesta, johon voi liittyä tuonpuoleisen olentoja tai sieluja.


title: Rinne (mangasarja)

text: Osin vastoin tahtoaan hän saa avukseen Sakura Mamiyan joka on samaa luokkaa käyvä tyttö, joka kykenee näkemään henkiä. Lisäksi hänen avukseen tulee Rõkumon joka on musta sopimuskissa ja voi näyttäytyä tavallisena kissana tai hiukan demonimaisena olentona. Rõkumon voi niin ikään kulkea tavallisen maailman ja henkimaailman välillä ja kuljettaa usein Rinneä ja Sakuraa. Rinne on velkaa, jonka hänelle jätti isoäiti. Hän rakastui kuolevaan mieheen, ja sai 50 vuotta aikaa ihmisten maailmassa tämän kanssa vastineeksi moninkertaisesta työmäärästä, jota hän ei saanut tehdyksi annetuna aikana. Rinne ei ole tästä katkera.


title: Lara Cox

text: Lara Jane Cox (s. 6. maaliskuuta 1978 Canberra) on australialainen näyttelijä. Televisiosarjassa hän näyttelee meribiologi Dr. Linda Denmania.


title: Kaliumpersulfaatti

text: Kaliumpersulfaatti eli kaliumperoksidisulfaatti tai kaliumperoksodisulfaatti (KSO) on kalium- ja peroksodisulfaatti-ionien muodostama epäorgaaninen ioniyhdiste. Yhdistettä käytetään hapettimena.


title: Kaliumpersulfaatti

text: Kaliumpersulfaatti on kiinteää kiteistä ainetta. Se liukenee hieman veteen, mutta ei orgaanisiin liuottimiin. Vesiliuokset ovat stabiileja noin 100 °C lämpötilaan saakka, jolloin ne hajoavat muodostaen happikaasua ja kaliumsulfaattia. Kaliumpersulfaatti on erittäin vahva hapetin ja kykenee hapettamaan esimerkiksi mangaanin permanganaatti-ioniksi.


title: Kaliumpersulfaatti

text: Kaliumpersulfaattia valmistetaan hapettamalla elektrolyyttisesti kaliumvetysulfaatin vesiliuosta. Sitä voidaan tuottaa myös saostamalla lisäämällä kaliumsulfaattia tai kaliumkloridia ammoniumpersulfaattiliuokseen.


title: Kaliumpersulfaatti

text: Kaliumpersulfaatti on erittäin vahvasti hapettava aine, joten sitä voidaan käyttää muun muassa sellun valkaisuun ja hapettimena teollisissa prosesseissa ja erityisesti polymeeriteollisuudessa radikaali-initiaattorina. Sitä käytetään myös analyyttisenä reagenssina, valmistettaessa vetyperoksidia sekä desinfioivana yhdisteenä.


title: Burgess Abernethy

text: Burgess Abernethy (s. 21. helmikuuta 1987 Gold Coast, Queensland, Australia) on australialainen näyttelijä. Televisiosarjassa hän näyttelee Rikin poikaystävää ja Rikki´s kahvilan toista perustajaa.


title: Ex tuarum

text: Ex tuarum -nimellä tunnetaan 30. lokakuuta 1209 päivätty, paavi Innocentius III:n Lundin arkkipiispa Anders Sunesenille lähettämä Suomea koskeva bulla. Latinankielinen paavin kirje on vanhimpia säilyneitä asiakirjoja, joissa kerrotaan kirkon asemasta Suomessa.


title: Ex tuarum

text: Ex tuarumissa puhutaan kahdesta nimettömäksi jäävästä Suomen piispasta, joista toisen mainitaan kuolleen lähetystyössä ja toisen nimittämiseen paavi myönsi luvan tämän aviottomasta syntyperästä huolimatta. On esitetty erilaisia tulkintoja siitä, olisivatko nämä piispat saattaneet olla Suomen piispainkronikassa mainitut Rodolphus ja Folkvinus.


title: Ex tuarum

text: 30.10.1209 Lateraani"Paavi Innocentius III Lundin arkkipiispalle."Lundin arkkipiispalle.Sinun kirjeesi sisällöstä saimme tietää, että muuan maa, jonka nimi on Suomi, on äskettäin muutamien ylhäisten huolenpidon avulla valkeuden Isän toimesta, jolta kaikkinainen hyvä anti ja täydellinen lahja tulee, kääntynyt kristinuskoon, jossa se kuten Jeesus-poikanen varttuu viisaudessaan ja iässä, mutta että sen maan piispalle, sen jälkeen kun hän levitettyään katolista uskoa oli siellä laillisesti päättänyt juoksunsa ja hänet oli kutsuttu vastaanottamaan taivaallista voittopalkintoa, ei tähän mennessä ole asetettu seuraajaa. Sillä kun uuden istutuksen ja sen seudun ihmisten uppiniskaisuuden ja myös epäsuotuisan ilmaston takia sinne valitun ei katsota olevan kunniapaikalla vaan marttyyriudelle alttiina, tuskin kukaan haluaa sen istuimen haltijaksi, paitsi sellainen, joka jumalansanan sytyttämänä tahtoo Kristuksen nimen tähden kestää kidutuksia. Mutta kun muuan mies, tavoiltaan hyvä, niin kuin vakuutat, ja iältään kypsä sekä tiedon ja hyveiden seppelöimä, on jumalansanan tähden, jota hän on tuolle kansalle jonkin aikaa saarnannut ja kestänyt heidän taholtaan kärsimystä ja kurituksia, kutsuttu tuon kirkon paimeneksi, jotta sitä siten johtaisi mies, joka haluaa virkaan, mikä tuottaa enemmän marttyyriutta kuin kunniaa, sinä et ole tahtonut antaa hänelle vihkimuksen lahjaa ilman meidän lupaamme, koska hän ei ole syntynyt laillisesti avioliitosta. Kun siis ankara pakko käskee ja ilmeinen hyöty sitä vaatii, olet nöyrästi anonut meiltä, että suvaitsisimme myöntää hänelle armahtavaisesti erivapauden. Me siis määräämme sinun pyyntöjesi taivuttamina apostolisella kirjeellä, että jos näin on, sinä meidän nimissämme myönnät hänelle erivapauden, teroittaen hänelle, että hänen tulee, niin kuin hän alkanutkin, opettaa tätä uutta istutusta niin sanalla kuin esimerkillä ja ahkerasti pyrkiä edelleen juurimaan pakanuuden erheytystä ja laajentamaan kristillisen uskonnon rajoja. Sillä vaikka kaikki hyveet vievät voittopalkintoon, vain kestävyys kruunataan.Annettu Lateraanissa 30. lokakuuta paaviutumme kahdentenatoista vuona.


title: Lassi Etelätalo

text: Lassi Etelätalo (s. 30. huhtikuuta 1988) on suomalainen keihäänheittäjä. Hän edustaa Joensuun Katajaa ja häntä valmentaa Leo Pusa. Syksyyn 2013 saakka häntä valmensi Olavi Parjanen.


title: Lassi Etelätalo

text: Kalevan kisoissa Etelätalo on ollut parhaimmillaan hopealla vuonna 2014 ja pronssilla vuonna 2017. Alle 23-vuotiaiden SM-kilpailuissa Etelätalo sai hopeaa 2008 ja 2010 sekä pronssia 2009. Alle 20-vuotiaiden SM-kilpailuissa hän oli kolmas vuosina 2006 ja 2007.


title: Lassi Etelätalo

text: Vuonna 2007 Etelätalo karsiutui loppukilpailusta Hengelon alle 20-vuotiaiden EM-kilpailuissa. Vuonna 2009 hän sijoittui yhdeksänneksi Kaunasin alle 23-vuotiaiden EM-kilpailuissa. Etelätalo tuli neljänneksi Zürichin EM-kilpailuissa 2014 tuloksella 83,16.


title: Lassi Etelätalo

text: Etelätalo heitti ennätyksensä 84,98 Joensuussa 24. heinäkuuta 2014. Kaudella 2015 hän on kärsinyt loukkaantumisista. Hän palasi kilpakentille vasta vuoden 2016 syyskuussa. Etelätalo sijoittui Kalevan kisoissa elokuussa 2018 neljänneksi tuloksella 75,77.


title: Liezl Carstens

text: Liezl Carstens (s. Pretoria, Gauteng, Etelä-Afrikka) on eteläafrikkalainen näyttelijä.


title: Liezl Carstens

text: Carstens syntyi ja kasvoi Etelä-Afrikassa, josta hän muutti äitinsä kanssa Yhdysvaltoihin joulukuussa 2001. Hän asui aluksi pääosin eteläisissä osavaltioissa, kunnes muutti vuonna 2005 New Mexicoon. Siellä Carstens opiskeli näyttelemistä Michael Lloydin opissa, kunnes vuonna 2006 sai solmittua Eaton-agentuurin kanssa sopimuksen päästäkseen koe-esiintymään elokuviin. Hänen ensimmäinen roolinsa oli komediaelokuvassa "The Donor Conspiracy" (2007). Sittemmin Carstens sai pienen roolin muun muassa elokuvasta "Wild Hogs – villit karjut" ja esiintyi isommissa rooleissa Steven Seagalin elokuvissa "Urban Justice" ja "The Keeper".


title: Sarveiskalvorenkaat

text: Sarveiskalvokudoksen (strooman) sisäinen rengas eli "Intrastromal Corneal Rings" ("ICR", "ICRS" tai "Intacs") on implantti, jonka avulla parannetaan silmän optiikkaa. Renkaiden idea on 1950-luvulta, ja niitä on käytetty silmäkirurgiassa vuodesta 1996 saakka. Implantti koostuu kahdesta lähes puolikaaren muotoisesta renkaasta. Renkaat koostuvat PMMA:sta, jota on käytetty jo yli 60 vuoden ajan silmänsisäisissä tekomykiöissä kaihileikkauksien yhteydessä.


title: Sarveiskalvorenkaat

text: Toimenpiteen yhteydessä sarveiskalvon sisäisten kerrosten väliin tehdään tunneli, johon renkaat asennetaan. Tämän lähestymistavan ansiosta renkaat voidaan tarvittaessa myös poistaa.


title: Sarveiskalvorenkaat

text: Alun perin renkaat kehitettiin likinäköisyyden hoitamiseen, mutta viimeisen kymmenen vuoden aikana pääasiallinen käyttökohde on ollut sarveiskalvon kartiopullistuman eli keratoconuksen hoito.


title: Sarveiskalvorenkaat

text: "Intacs"-renkaiden ansiosta voidaan välttyä täysin raskaalta sarveiskalvosiirtokirurgialta, joten se on tietyissä tapauksissa nopeampi, turvallisempi ja kustannustehokkaampi hoitomuoto.


title: Sarveiskalvorenkaat

text: Suomessa "Intacs"-renkaita asetetaan sekä julkisissa sairaaloissa että yksityisillä klinikoilla, ja se on jo vakiintunut osa hoitovalikoimaa.


title: Sarveiskalvorenkaat

text: Treating keratoconus with intacs corneal ring segments. Hellstedt, Timo et al.


title: Jo Swerling

text: Joseph Swerling (18. huhtikuuta 1893 Venäjä – 23. lokakuuta 1964 Los Angeles, Kalifornia, Yhdysvallat) oli yhdysvaltalainen elokuvakäsikirjoittaja. Hän kirjoitti 1920-luvun alkupuoliskolla sanoma- ja aikakauslehtiin ja vuonna 1929 hän yhdessä Edward G. Robinsonin kanssa kirjoitti menestysnäytelmän "The Kibitzer". Samana vuonna Swerling aloitti Hollywoodissa Columbia Picturesin palveluksessa. Columbialla ollessaan alkoi Swerlingin yhteistyö elokuvaohjaaja Frank Capran kanssa, jonka tuloksena syntyi muun muassa klassikkoelokuva "Ihmeellinen on elämä" (1946). Yhteistyö päättyi myöhemmin Swerlingin kyllästyttyä Capran tapaan kaapata kaikki kunnia elokuvistaan itselleen. Swerling oli ehdokkaana parhaan sovitetun käsikirjoituksen Oscar-palkinnon saajaksi elokuvasta "Sankaritekojen mies" (1942).


title: Jo Swerling

text: Swerlingin yhdessä Abe Burrowsin kanssa kirjoittamaa ja Frank Loesserin säveltämää musikaalia "Enkeleitä Broadwaylla" ("Guys and Dolls", 1950) on elokuvaversion ohella esitetty myös suomenkielisenä Suomen teattereissa.


title: Österbottens Folkblad

text: Österbottens Folkblad (vuosina 1918–1923 Folkbladet) oli Vaasassa vuosina 1908–1923 ilmestynyt ruotsinkielinen työväenlehti.


title: Österbottens Folkblad

text: Sosiaalidemokraattinen Österbottens Folkblad perustettiin Vaasan ruotsinkielisen työväenyhdistyksen piirissä. Vuoteen 1910 saakka se oli myös Finlands Svenska Arbetarförbundetin äänenkannattaja. Viranomaiset lakkauttivat poliittisesti radikaalin lehden syksyllä 1914. Helmikuun vallankumouksen jälkeen se ilmestyi uudelleen sisällissodan alkuun saakka.


title: Österbottens Folkblad

text: Sisällissodan jälkeen lehden julkaisuyhtiö herätti sen henkiin "Folkbladet"-nimisenä. Työväenliikkeen jakaantuessa se siirtyi Suomen Sosialistisen Työväenpuolueen äänenkannattajaksi. Vuosina 1921–1922 lehteä julkaisi Oy Työ Helsingissä. Viranomaiset lakkauttivat Folkbladetin elokuussa 1923 yhdessä koko SSTP:n lehtiryhmän kanssa.


title: Österbottens Folkblad

text: Yhdestä kolmeen kertaan viikossa ilmestyneen lehden levikki oli keskimäärin runsaat tuhat kappaletta. Päätoimittajina ja vastaavina toimittajina työskentelivät August Isaksson 1908 ja 1920–1923, August Forsman 1908 ja 1921–1922, Emil Ström 1908, Karl Arvid Kuusi 1909–1914 ja 1917–1918, Arvid Svedberg 1918–1919, Osvald Fager 1922, Oskar Göransson 1922, John Lundberg 1922 ja I. J. Lundberg 1923.


title: Österbottens Folkblad

text: Vuosina 1926–1930 lehden toimintaa jatkoi Vaasassa ilmestynyt kommunistinen "Nya Folkbladet".


title: Council on American-Islamic Relations

text: Council on American-Islamic Relations (lyh. CAIR, ) on Yhdysvaltain suurin islamilainen ihmis- ja kansalaisoikeusjärjestö. Sen päämaja sijaitsee Capitol Hillillä Washington D.C:ssä, ja sillä on paikallisosastoja koko maassa.


title: Council on American-Islamic Relations

text: CAIR:n toiminta-ajatuksena on "parantaa islamin ymmärrystä, edistää keskustelua, turvata kansalaisvapaudet, valtuuttaa amerikkalaiset muslimit ja rakentaa liittoja, jotka edistävät oikeudenmukaisuutta ja keskinäistä ymmärrystä". Se on puuttunut amerikkalaisten muslimien syrjintään, profilointiin ja häirintään.


title: Council on American-Islamic Relations

text: CAIR on saanut osakseen kritiikkiä useiden virkamiesten ja järjestöjen taholta. Sitä on syytetty ääri-islamistisen agendan ajamisesta ja propagandan levittämisestä.


title: Council on American-Islamic Relations

text: Marraskuussa 2014 CAIR lisättiin Arabiemiraattien terrorismiyhteyksistä epäiltyjen listalle.


title: Nya Folkbladet

text: Nya Folkbladet oli Vaasassa vuosina 1926–1930 ilmestynyt ruotsinkielinen kommunistinen sanomalehti.


title: Nya Folkbladet

text: Kerran viikossa ilmestynyt lehti oli tarkoitettu koko maan ruotsinkielisten kommunistien yhdyssiteeksi. Sen kustantajana toimi ruotsinkielisten työväenjärjestöjen muodostama Förlagsaktiebolag Ny Tid. Päätoimittajina työskentelivät August Isaksson (1927) ja Allan Asplund (1927–1930). Viranomaiset lakkauttivat "Nya Folkbladetin" yhdessä muun kommunistilehdistön kanssa kesäkuussa 1930.


title: Time of My Life

text: Time of My Life on yhdysvaltalaisen rockyhtye 3 Doors Downin 19. heinäkuuta 2011 julkaistu, yhtyeen viides studioalbumi. Albumi on yhtyeen ensimmäinen studiolevytys sitten vuonna 2008 julkaistun "3 Doors Down"-albumin jälkeen. Se nousi Suomen virallisen listan sijalle 34.


title: Time of My Life

text: 22. heinäkuuta 2010 yhtye kertoi Kanadan Londonissa pidetyn konserttinsa, että heidän olisi määrä alkaa nauhoittamaan uutta studiomateriaalia jo ensi viikon aikana. Samassa konsertissa myös albumin ensimmäinen raita, "On The Run", sai ensiesityksensä.


title: Time of My Life

text: Lokakuussa 2010 yhtye viimeisteli albumin nauhoitusprosessin Los Angelesissa Kaliforniassa yhdessä Grammy-palkitun tuottajansa, Howard Bensonin kanssa. 27. lokakuuta 2010 3 Doors Down esiintyi T.J. Martellin säätiön järjestämässä hyväntekeväisyystapahtumassa, jossa kerättiin varoja leukemia-, syöpä- ja AIDS-potilaille. Saman tilaisuuden yhteydessä antamassaan haastattelussa yhtyeen laulaja Brad Arnold paljasti myös tulevan albumin nimen olevan "Time of My Life", ja lisäsi, että albumin julkaisua oli kaavailtu helmikuulle 2011.


title: Time of My Life

text: 10. tammikuuta 2011 albumin ensimmäinen single, When You're Young, sai ensiesityksensä useilla eri radioasemilla. Singlejulkaisuna kappale julkaistiin 1. helmikuuta 2011.


title: Time of My Life

text:
31. maaliskuuta 2011 3 Doors Down tiedotti, että uusi studioalbumi julkaistaisiin 19. heinäkuuta. Brad Arnold puhui albumista hyvin myönteisesti:
19. toukokuuta yhtye tiedotti, että uuden albumin toinen singlejulkaisu, Every Time You Go, julkaistaisiin digitaalisessa muodossa 23. toukokuuta.


title: James Wong Howe

text: James Wong Howe (28. elokuuta 1899 Guangdong, Kiina – 12. heinäkuuta 1976 Los Angeles, Kalifornia) oli Kiinassa syntynyt yhdysvaltalainen elokuvaaja. Hän muutti viisivuotiaana perheineen Yhdysvaltoihin. Ensimmäisen maailmansodan jälkeen hän aloitti Famous Players-Lasky -studiolla yleismiehenä, kokeiltuaan sitä ennen uraa nyrkkeilijänä. Howe harrasti valokuvausta ja hän kuvasi elokuvanäyttelijöitä heidän kokeillessaan eri puvustuksia. Näyttelijä Mary Miles Minter piti siitä, kuinka Howe sai hänen siniset silmänsä näyttämään kuvissa tummemmilta ja otti Howen puheeksi eri keskusteluissa tapaamiensa henkilöiden kanssa, mikä johti Howen päätymiseen elokuvaajaksi.


title: James Wong Howe

text: Kuvaajana Howella oli läheinen työsuhde ohjaaja William K. Howardin kanssa. Äänielokuvan tultua Howea pidettiin kuvaajana vanhanaikaisena ja mahdottomana käyttää, mutta Howard palkkasi hänet elokuvaansa "Transatlanticin salaisuus" (1931). Elokuvassa Howe käytti vastaavia matalia kattoja, joiden käytöstä "Citizen Kanessa" Orson Welles sai mainetta kymmenen vuotta myöhemmin.


title: James Wong Howe

text: Howe oli Oscar-ehdokkaana kaikkiaan kymmenen kertaa. Palkinnon parhaasta kuvauksesta hän sai elokuvista "Tatuoitu ruusu" (1955) ja "Hud – Lännen kapinallinen" (1963).


title: Työläinen

text: Työläinen oli Porvoossa vuosina 1906–1916 ilmestynyt sosiaalidemokraattinen sanomalehti. Sen perustajahahmo oli sosiaalidemokraattien jyrkkään siipeen kuulunut Kullervo Manner. Lehden levikkialue ruotsinkielisen Porvoon ympärillä oli suppea, ja se lopetettiin lähinnä taloudellisten vaikeuksien takia.


title: Työläinen

text: Aluksi kahdesti ja vuodesta 1908 lähtien kolmesti viikossa ilmestyneen lehden levikki oli suurimmillaan 2400 kappaletta vuonna 1912. Päätoimittajina työskentelivät Kullervo Manner (1907–1909), V. F. Aaltoranta (1910–1912), Rieti Itkonen (1912–1914), Toivo Järvinen (1914–1915) ja August Ahokas (1915–1916). Taustavaikuttajiin kuului muun muassa johtokunnan puheenjohtaja Joel Järnstedt.


title: Cristian Laevuo

text: Ilkka Cristian Schultz Laevuo on suomalainen laulaja ja musiikintekijä. Äänialaltaan hän on korkea baritoni.


title: Cristian Laevuo

text: Laevuo on toiminut solistina, sovittajana, säveltäjänä ja sanoittajana. Hän on säveltänyt ja sanoittanut kappaleita muun muassa hyväntekeväisyystapahtumiin, joulukonsertteihin ja sävellyskilpailuihin. Hän on myös tehnyt elektronista musiikkia jo 1990-luvulta lähtien aluksi lisäksi miksaten tunnettuja ulkomaisia kappaleita salanimillä. Sittemmin hän on keskittynyt omien kappaleiden tekoon.


title: Cristian Laevuo

text: Vuonna 2002 Cristian Laevuo sijoittui jaetulle 3. sijalle Somero Soikoon -laulukilpailussa. Hän voitti Ponnahdus Pinnalle -laulukilpailun vuonna 2003 ja vuonna 2005 paikallisen Hämeen Tangotähti -laulukilpailun. Vuoden 2003 syksyllä Cristian esiintyi Turun paikallistelevision Turku-TV:n show’ssa Varjokuva-orkesterin säestyksellä.


title: Cristian Laevuo

text: Cristian Laevuo on vuosien mittaan esiintynyt lukuisissa yksityistilaisuuksissa. Hän toimi Satuhäät-ohjelmasarjan jakson hääjuhlaorkesterin solistina sarjan toisella tuotantokaudella. Hän on lisäksi esiintynyt mm. Olavi Virta 90 v -juhlaristeilyllä vuonna 2005, Ville-Paavali Hyvösen säveltämässä Jouluoopperassa vuonna 2008 , Riihimäellä järjestetyissä Asematapahtumissa ja lukuisissa hyväntekeväisyystapahtumissa. Laevuon ohjelmisto käsittää musiikkia rockista klassiseen. Vuonna 2011 Cristian Laevuo sovitti Ilkka Juotteen säveltämän ja sanoittaman gospelmessun, Riemumessun, jonka kantatoteutus tapahtui Lahden kirkkopäivillä kyseisen vuoden toukokuussa. Hän toimi messussa myös solistitehtävissä.


title: Cristian Laevuo

text: Klassisessa laulussa Laevuota ovat opettaneet oopperalaulajat Aulikki Metsäterä, Ingrid Bjoner ja Pia Raanoja sekä laulunopettaja Helge Nyman.


title: Cristian Laevuo

text: Musiikin lisäksi hän on toiminut avustajana erilaisissa televisiosarjoissa, kuten Salatuissa elämissä, Korkeajännityksessä, Ranuan kummeissa ja Kaverille ei jätetä.Cristian Laevuo on ammattikoulutukseltaan erä- ja luonto-opas. Lisäksi hän on ylioppilas ja opiskellut suomen kielen perusopinnot avoimessa yliopistossa, sähkötekniikkaa ammattikorkeakoulussa, humanistisia tieteitä Helsingin yliopistossa ja kursseja Sibelius-Akatemian avoimella puolella.


title: Cristian Laevuo

text: Cristian Laevuo opiskelee syksystä 2017 lähtien ympäristösuunnittelijaksi Hämeen ammattikorkeakoulussa.


title: Cristian Laevuo

text: Lapsena hän on opiskellut pianonsoiton alkeet ja ennen aikuistumistaan klassista laulua ja teoriaa musiikkiopistoissa Riihimäellä ja Tampereella, ja sittemmin yksityisopetuksissa. Lapsuudessa ja nuoruudessa hän oli myös yhteensä yli 10 vuotta aktiivinen kuorolainen, muun muassa Lapsikuoro Pisaroissa Hyvinkäällä sekä Lopen lapsi- ja nuorisokuorossa.


title: Cristian Laevuo

text: Cristian Laevuon äidinkieli on suomi. Hänellä on kuitenkin suomalaisten sukujuurien ohella mm. skandinaavinen ja keskieurooppalainen sukutausta. Laevuon isoisän äiti ja kirjailija Hagar Olssonin isä ovat keskenään sisaruksia. Hänen äitinsä isän isän ja isoisän omistuksessa oli aikanaan Lopella Rautakosken ruukki ja äitinsä isän setä Oskar Schultz on toiminut RKP:n kansanedustajana.


title: Karim Belkhadra

text: Karim Belkhadra (s. 4. joulukuuta 1963 Aubervilliers) on ranskalainen näyttelijä.


title: Karim Belkhadra

text: Belkhadra on esiintynyt elokuvissa vuodesta 1991 lähtien. Pääosin hän on esiintynyt draamoissa, komedioissa ja rikoselokuvissa, kuten "Viha" (1995), "Room to Rent" (2000) ja "Avant l'oubli" (2005). Belkhadran kenties suurin elokuvarooli oli elokuvassa "Purppuravirrat" (2000), jonka pääosaa näytteli Jean Reno. Belkhadra esiintyi myös Jean-Claude Van Dammen tähdittämässä elokuvassa "JCVD" (2008).


title: Lyle R. Wheeler

text: Lyle R. Wheeler (2. helmikuuta 1905 Woburn, Massachusetts – 10. tammikuuta 1990 Woodland Hills, Los Angeles, Kalifornia) oli yhdysvaltalainen elokuvalavastaja. Hän valmistui Etelä-Kalifornian yliopistosta ja toimi teollisena muotoilijana ja lehtikuvittajana. Elokuvien parissa hän aloitti 1930-luvulla David O. Selznickin palveluksessa. Myöhemmällä urallaan Wheeler toimi lavastajana muun muassa useissa Otto Premingerin elokuvissa.


title: Lyle R. Wheeler

text: Wheeler oli kaikkiaan 29 kertaa ehdolla Oscar-palkinnon saajaksi. Parhaan lavastuksen Oscar-palkinnon hän sai viidesti ja ne tulivat elokuvista "Tuulen viemää" (1939), "Anna ja Siamin kuningas" (1946), "Näin hänen kuolevan" (1953), "Kuningas ja minä" (1956) ja "Anne Frankin päiväkirja" (1959).


title: Oddworld: Stranger’s Wrath

text: Oddworld: Stranger's Wrath on Oddworld Inhabitantsin kehittämä ja Electronic Artsin julkaisema toimintaseikkailupeli. Peli on julkaistu vuonna Xboxille ja myöhemmin älypuhelimille.


title: I. A. L. Diamond

text: I. A. L. Diamond (synt. Itek Domnici, 27. kesäkuuta 1920 Ungheni, Iași, Romania – 21. huhtikuuta 1988 Beverly Hills, Kalifornia, Yhdysvallat) oli yhdysvaltalainen elokuvakäsikirjoittaja. Hän syntyi Romaniassa, mutta varttui Brooklynissä, New Yorkissa. Opiskelujensa jälkeen Diamond muutti Hollywoodiin käsikirjoittajaksi ja erikoistui myöhemmin komedioihin.


title: I. A. L. Diamond

text: Vuodesta 1957 alkaen Diamond kirjoitti lähes yksinomaan elokuvaohjaaja Billy Wilderille, jonka kanssa hän jakoi parhaan alkuperäiskäsikirjoituksen Oscar-palkinnon elokuvasta "Poikamiesboksi" (1960). Lisäksi Diamond oli palkintoehdokkaana elokuvista "Piukat paikat" (1959) ja "Onnenonkijat" (1966).


title: OSIRIS-REx

text: OSIRIS-REx (Origins, Spectral Interpretation, Resource Identification, Security, Regolith Explorer) on Nasan avaruusluotain. Sen on tarkoitus tutkia Bennu-asteroidia ja tuoda takaisin Maahan näyte asteroidin pinnasta. Bennu on 500-metrinen pikkuplaneetta, joka kuuluu Maan lähelle tuleviin Apollo-asteroideihin.


title: OSIRIS-REx

text: Luotain laukaistiin matkaan 2016. Tutkimusvaihe ja näytteenotto on vuosina 2018-2021 ja paluu Maahan 2023.


title: OSIRIS-REx

text: Näytteen haun lisäiksi tärkeimpiin tutkimustavoitteisiin kuuluu kartoittaa ja analysoida Bennun pintaa ja verrata tuloksia Maasta käsin tehtyihin mittauksiin sekä mitata Auringon säteilyn eli Jarkowski-ilmiön vaikutusta Bennun rataan. Onnistuessaan luotain on Yhdysvaltain ensimmäinen asteroidin pinnasta näytteen noutanut luotain. Bennu valikoitui kohteeksi, koska se luokitellaan mahdollisesti vaaralliseksi asteroidiksi. Vuosien 2169 ja 2199 välillä sen törmäystodennäköisyys on 0.071% eli yksi 1408:stä. Lisäksi haluttiin valita orgaanisia aineita sisältävä, hiilirikas asteroidi, jonka tyyppisellä kappaleella ei ole vierailtu aiemmin. Myös Bennun koko, pyörimis- ja ratanopeus vaikuttivat valintaan.


title: OSIRIS-REx

text: Avaruusohjelman budjetti on noin 800 miljoonaa dollaria, johon ei kuulu luotaimen matkaan lähettänyttä Atlas V -rakettia, jonka hinta on noin 183,5 miljoonaa dollaria. Rahoitus myönnettiin keväällä 2011. OSIRIS-REx on osa Nasan New Frontiers -ohjelmaa Juno- ja New Horizons -luotainten lisäksi. Projektin päätutkija on Dante Lauretta Arizonan yliopistosta.


title: OSIRIS-REx

text: Luotain laukaistiin 8. syyskuuta 2016 (Suomen aikaa aamuyöllä 9. syyskuuta) Kennedyn avaruuskeskuksesta Atlas V-kantoraketilla. Luotaimen massa on sellainen, että rakettiin riitti yksi boosteri-raketti, jolloin muodostui harvinainen epäsymmetrinen laukaisu-konfiguraatio. Raketin ylin vaihe lähetti luotaimen kohti Bennua.


title: OSIRIS-REx

text: Luotaimen on tarkoitus saavuttaa Bennu vuonna 2018. Luotain tutkii asteroidia sen kiertoradalta noin 5 kilometrin etäisyydeltä kolmen vuoden ajan. Tutkimusajan loppuvaiheessa heinäkuussa 2020 kiertorataa lasketaan ja luotain ottaa enimmillään 2 kilogramman kokoisen näytteen pinnasta. Näytteenottopaikka määritetään tarkempien tutkimusten perusteella. Luotain lähtee paluumatkalle vuonna 2021 ja palauttaa näytekapselin Maahan vuonna 2023. Kapseli laskeutuu Utahin autiomaahan ja viedään Johnsonin avaruuskeskukseen erittäin hyvin suojattuun laboratorioon, joka perustettiin aikanaan kuunäytteiden tutkimista varten.


title: OSIRIS-REx

text: Luotain on kooltaan 2.43 m x 2.43 m x 3.15 m ilman aurinkopaneeleita. Levys on 6.2 m aurinkopaneeliparin kanssa. Näytteenottovarsi on pituudeltaan 3.35 m. Paino ilman polttoainetta on 880 kg ja polttoaineen kanssa 2110 kg. Aurinkopaneelit tuottavat luotaimelle tehoa 1226-3000 W.


title: OSIRIS-REx

text: Luotaimen on valmistanut Lockheed Martin. Teknisesti luotain on samaa tyyppiä kuin Mars-luotaimet Mars Reconnaissance Orbiter ja MAVEN sekä Jupiter-luotain Juno, jotka myös ovat Lockheed-Martinin valmistamia.


title: OSIRIS-REx

text: Osa luotaimen päätutkimustavoitteista esiintyy sen nimessä Origins, Spectral Interpretation, Resource Identification, Security, Regolith Explorer.


title: OSIRIS-REx

text: Luotaimen mukana kulkee viisi eri mittalaitejärjestelmää, joiden valmistuksessa ovat olleet mukana Arizonan yliopisto, Kanadan avaruusjärjestö, Nasan Goddard avaruuslentokeskus, Massachusetts Institute of Technology ja Harvardin yliopisto:


title: OSIRIS-REx

text: Mittalaitteiden lisäksi luotaimen kyydissä on näytteenottovarsi (TAGSAM) ja näytteenpalautuskapseli (SRC). Paluukapseli on hyvin samankaltainen kuin komeetan pyrstöstä näytteen tuoneen Stardustin. Näytteenottovarsi on suunniteltu osumaan asteroidin pintaan vain viiden sekunnin ajaksi, minkä aikana sylinterimäinen suodatinkammio purskauttaa asteroidin pintaan typpikaasua pintamateriaalin keräämistä varten. Kammioihin odotetaan päätyvän 60-2000 g pintamateriaalia, jonka raekoko on enimmillään kaksi senttimetriä. Typpeä on enintään kolmeen yritykseen. Näytteenottovarren päässä on varmistukseksi tarralevyt, joitta ainakin jotain saataisiin talteen.


title: OSIRIS-REx

text: TAGSAM nostaa näytekammion ilmatiiviiseen kapseliin, joka on varustettu lämpösuojilla ja laskuvarjolla maahanpaluuta varten.


title: 21 (Adelen albumi)

text: 21 on brittiläisen laulaja-lauluntekijä Adelen toinen studioalbumi. Albumi julkaistiin 21. tammikuuta 2011 Britanniassa ja suurimmassa osassa Eurooppaa sekä 22. helmikuuta 2011 Pohjois-Amerikassa. "21" on ollut suuri menestys maailmanlaajuisesti: albumia on myyty yli neljä miljoonaa kappaletta Britanniassa, yli kymmenen miljoonaa kappaletta Yhdysvalloissa ja maailmanlaajuisesti 30 miljoonaa kappaletta.


title: 21 (Adelen albumi)

text: Albumilta julkaistiin viisi singleä, joista ensimmäinen, ”Rolling in the Deep”, on ollut suuri menestys maailmalla. Yhdysvalloissa single oli seitsemän perättäistä viikkoa singlelistan ensimmäisellä sijalla, ja sitä on myyty yli kahdeksan miljoonaa kappaletta vain Yhdysvalloissa, ja vuonna 2011 se oli maan digitaalisesti myydyin single.. Toinen single ”Someone Like You” saavutti Yhdysvalloissa singlelistan ensimmäisen sijan, ja sitä on myyty maassa yli 3,75 miljoonaa kappaletta. Myös albumin kolmas single ”Set Fire to the Rain” nousi maan singlelistan ykköseksi.


title: 21 (Adelen albumi)

text: Yhdysvalloissa albumi debytoi ykköspaikalla, sillä sitä myytiin 352 000 kappaletta sen ensimmäisellä viikolla. Paras viikoittainen myynti Yhdysvalloissa on ollut viikolla 8/2012, jolloin albumia myytiin 730 000 kappaletta Adelen menestyksekkään Grammy-illan jälkeen. Huhtikuussa 2011 albumista oli myyty kaksi miljoona kappaletta Yhdysvalloissa. Toukokuussa 2011 albumia oli myyty maailmanlaajuisesti yhteensä kuusi miljoonaa kappaletta. Britanniassa albumia on myyty 14 platinalevyn verran.


title: 21 (Adelen albumi)

text: "21"-albumia on myyty Suomessa yli 83 000 kappaletta (nelinkertaista platinaa), ja se on 122. listaviikollaan Suomen virallisella albumilistalla toiseksi pisimpään pysytellyt albumi Leevi and the Leavingsin "Keskiviikko… 40 ensimmäistä hittiä" -kokoelman jälkeen. "21" tuli listalle alkuvuodesta 2011, oli kärjessä 11 viikkoa, pysytteli listalla yhtäjaksoisesti vuoden 2013 toukokuun loppuun ja tuli listalle uudestaan saman vuoden heinäkuun lopussa. Vuoden 2011 huhtikuun alussa "21" oli sijoittunut yhteensä kymmenessä eri maassa albumilistan ensimmäiseksi.


title: Begur

text: Begur on kunta Gironan maakunnassa Espanjassa. Asukkaita Begurissa on 3 994. Kunnan pinta-ala on 20,7 km². Postinumero on 17255. Begur on tunnettu keskiaikaisesta rauniolinnastaan ja uimarannoistaan.


title: Begur

text: Vuosittain Begurissa järjestetään festivaali lokakuussa Pyhän Tanian muistolle.


title: KHL:n varaustilaisuus 2011

text: KHL:n varaustilaisuus 2011 oli KHL-liigan kolmas . Se järjestettiin 28. toukokuuta 2011 Arena Mytištšillä, Mytištšissä. Tilaisuudessa kuuden kierroksen aikana varattiin 134 17–24 vuotiasta pelaajaa.


title: KHL:n varaustilaisuus 2011

text: Kykyjenetsijät olivat listanneet yhteensä 371 pelaajaa Pohjois-Amerikasta, Euroopasta ja Venäjältä. Seuraavana kunkin alueen suurimmat lupaukset:


title: Riemumessu

text: Riemumessu ("Lopen Riemumessu") on Lahden kirkkopäivillä keväällä 2011 kantatoteutettu, kymmenes Lopen seurakunnan kappalaisen Ilkka Juotteen säveltämä ja sanoittama gospelmessu. Messun 11 laulun ja liturgisten osien (siunaukset) sovitustyön Lopen seurakunnalle suoritti Ilkka Cristian Laevuo.


title: Riemumessu

text: Kantatoteutus tapahtui 14.05.2011 Hollolan uudessa Sovituksenkirkossa.


title: Riemumessu

text:
Riemumessun kantatoteutuksen musiikkikappaleet (säv./san. Ilkka Juote, sov. Cristian Laevuo):
(Alkusiunauksen siunaus)
(Päätöksen Herran siunaus)


title: Salt Peanuts

text: ”Salt Peanuts” on Dizzy Gillespien ja Kenny Clarken säveltämä jazzkappale, josta on tullut yksi bebop-tyylin standardeista.


title: Salt Peanuts

text: Kappale sai alkunsa lyhyestä riffistä, jonka Gillespie keksi nauhoitussessiossa Lucky Millinderin kappaleeseen ”Little John Special” vuonna 1942. Gillespie ja Clarke kehittivät yhdessä kokeilemalla lisää materiaalia, ja erilliseksi sävellykseksi se merkittiin ensimmäisen kerran vuonna 1943. Gillespie nauhoitti ”Salt Peanutsin” oman yhtyeensä kanssa ensimmäisen kerran vuonna 1945; nauhoituksen kokoonpanoon kuuluivat trumpetisti Gillespien lisäksi alttosaksofonisti Charlie Parker, pianisti Al Haig, basisti Curley Russell ja rumpali Sidney Catlett.


title: Salt Peanuts

text: Kappale alkaa rumpusoolon sisältävällä alkusoitolla, jonka jälkeen soitetaan kappaleen 32 tahdin AABA-rakennetta seuraava päämelodia. Sointukulku muistuttaa rhythm-kiertoa. Päämelodiaa seuraa 8 tahdin mittainen välisoitto. Soolojen jälkeen päämelodiaan ei enää palata, vaan alkusoitto toistetaan koodana rumpusoolon jälkeen.


title: Kenneth Aro

text: Kenneth Aro (s. 7. syyskuuta 1974) on suomalainen lentopallotuomari ja entinen lentopalloilija. Aro valittiin kauden lentopalloerotuomariksi Suomessa vuonna 2009 ja kauden beach volleyn erotuomariksi vuonna 2004.


title: Kenneth Aro

text: Vuonna 2001 Aro voitti torjuntatilaston SM-liigassa. Aro päätti lentopallouransa kauteen 2002–2003. Kaudella 2001–2002 hän voitti Suomen-mestaruuden Tampereen Isku-Volleyssa. Kaikkiaan Aro pelasi urallaan 201 liigaottelua.


title: Nordbooks

text: Nordbooks on kemiläinen kirjankustantamo, joka on erikoistunut kotimaiseen kirjallisuuteen. Nordbooks julkaisee vuodessa noin 40 nimikettä.


title: Tiffany Hwang

text: Tiffany Hwang (myös Tiffany Young, syntymänimi Stephanie Hwang, , korealainen nimi Hwang Mi Young ; s. Kalifornia, Yhdysvallat) on eteläkorealainen laulaja ja näyttelijä. Hänet tunnetaan yhtyeestä Girls’ Generation ja sen alaryhmästä TTS.


title: Tiffany Hwang

text: Tiffany syntyi Kalifornian kaupungissa, Yhdysvalloissa. Hän varttui Diamond Barin kaupungissa, Kaliforniassa ja kävi South Pointen keskikoulua ja Diamond Barin lukiota; hän valmistui kuitenkin Soulin kansainvälisestä lukiosta. Tiffany kutsuttiin koe-esiintymään SM Entertainmentin hakutilaisuuteen, jossa hän esitti Christina Aguileran kappaleen ”The Voice Within”. Hän liittyi yhtiöön lokakuussa 2004 15-vuotiaana Los Angelesissa.


title: Tiffany Hwang

text: Girls’ Generation on vuonna 2007 perustettu eteläkorealainen tyttöyhtye, jonka levy-yhtiönä toimii SM Entertainment. Yhtye koostui alun perin yhdeksästä jäsenestä: Taeyeon, Jessica, Sunny, Tiffany, Hyoyeon, Yuri, Sooyoung, Yoona ja Seohyun.


title: Tiffany Hwang

text: Vuonna 2013, Taeyeon ja Tiffany lauloivat dueton ”Lost In Love” yhtyeen neljännelle koreankieliselle albumille "I Got a Boy". Saman vuoden heinäkuussa, Taeyeon, Tiffany ja Sunny osallistuivat Korean päivään Los Angelesissa, laulaen sekä Etelä-Korean että Yhdysvaltain kansallislaulut ja syöttäen ensimmäisen pallon.


title: Tiffany Hwang

text: Taeyeon, Tiffany ja Seohyun perustivat alaryhmän TTS vuonna 2012, julkaisten ensimmäisen minialbuminsa "Twinkle" samana vuonna. Vuonna 2014, he julkaisivat toisen minialbuminsa "Holler". Tiffany toimi albumin johtavana kuvataitelijana sekä sen yleisessä kuvassa että nimikkokappaleen musiikkivideossa.